**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 14 Φεβρουαρίου 2023, ημέρα Τρίτη και ώρα 10.15΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Βασιλείου Διγαλάκη, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Διατάξεις για τη θωράκιση του θεσμικού πλαισίου του αθλητισμού και τον εξορθολογισμό της αθλητικής νομοθεσίας».

Στη συνεδρίαση παρέστησαν ο Υφυπουργός Πολιτισμού και Αθλητισμού, κύριος Ελευθέριος Αυγενάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Λαμπρούλης Γεώργιος, Κομνηνάκα Μαρία, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Καλημέρα σας. Κύριε Υπουργέ, κυρίες και κύριοι συνάδελφοι, ξεκινά η συνεδρίαση με την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Διατάξεις για τη θωράκιση του θεσμικού πλαισίου του αθλητισμού και τον εξορθολογισμό της αθλητικής νομοθεσίας». Σήμερα, θα έχουμε την πρώτη συνεδρίαση, τη συζήτηση επί της αρχής. Πριν ξεκινήσουμε, θα κάνουμε τον προγραμματισμό, για τις επόμενες συνεδριάσεις. Η πρότασή μου είναι, αύριο, να έχουμε δύο συνεδριάσεις, τη δεύτερη και την τρίτη, ακρόαση φορέων και συζήτηση επί των άρθρων. Η πρώτη να γίνει στις 10.00΄ και η δεύτερη στις 12.00΄ ή μόλις τελειώσει η πρώτη. Τέλος, η τέταρτη συνεδρίαση, με τη β΄ ανάγνωση του νομοσχεδίου, δεδομένου ότι και το νομοσχέδιο είναι μικρό, αλλά και οι βουλευτές επαρχίας, ενδεχομένως, θα θέλουν την Παρασκευή να είναι ελεύθεροι, προτείνω να συμφωνήσουμε να μπει την Πέμπτη, στις 15.00΄.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Κύριε Πρόεδρε, αν μου επιτρέπετε, σας παρακαλώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ναι, βεβαίως.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Είναι πάρα πολύ σύντομος ο χρόνος. Για τα μικρά Κόμματα, το έχω πει και στον κ. Πρόεδρο της Βουλής, στη Διάσκεψη των Προέδρων, είναι «σκότωμα». Δεν προλαβαίνουμε να «πάρουμε ανάσα». Γιατί δεν είναι μόνο αυτό, είναι και άλλα νομοσχέδια, τα οποία πρέπει να χειριστούμε. Οπότε, νομίζω ότι πρέπει να κρατήσουμε τον σχετικό χρόνο, έστω την Παρασκευή. Τι να κάνουμε τώρα; Και οι συνάδελφοι θα πρέπει να παραμείνουν στην Αθήνα, όπως κάνουμε όλοι μας.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Νομίζω, κυρία συνάδελφε, ότι πρώτον, είχε μπει σε διαβούλευση το συγκεκριμένο νομοσχέδιο. Δεύτερον, δεν είναι μεγάλο, είναι 27 άρθρα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Δεν έχει σημασία, κύριε Πρόεδρε. Υπάρχουν σας λέω κι άλλα νομοσχέδια. Χθες το βράδυ, τελειώσαμε ένα μεγάλο νομοσχέδιο, που ήταν το νομοσχέδιο για τα μουσεία. Πώς να συνεχίσουμε, με αυτόν το ρυθμό; Υπάρχουν κι άλλα νομοσχέδια που «τρέχουν», στη διαδικασία. Σας λέω, ότι εμείς είμαστε τέσσερις βουλευτές. Πόσα να προλάβουμε να αναλάβουμε και να είμαστε συνεπείς στη δουλειά μας; Δεν μπορεί να γίνεται αυτό, συνεχώς. Εκτός αυτού, στη διαβούλευση δεν ήταν δέκα ολόκληρες ημέρες, εννέα ημέρες ήταν.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Εξάλλου, τώρα, μιλάμε για τη δεύτερη ανάγνωση. Δηλαδή, το νομοσχέδιο θα έχει συζητηθεί στην Επιτροπή, θα το έχουμε δει, θα έχουμε κάνει δύο συνεδριάσεις και την επί της αρχής και επί των άρθρων.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Κύριε Πρόεδρε, θα σας πω κάτι το οποίο είναι πραγματικά πάρα πολύ σημαντικό. Κάνουμε ένα τεράστιο λάθος. Έχουμε τη συζήτηση των φορέων, το πρωί και αμέσως μετά, χωρίς να προλάβουμε να επεξεργαστούμε όσα θα μας έχουν πει, πάμε στην κατ’ άρθρον συζήτηση. Πώς μπορούμε, αυτά που ειπώθηκαν, να μπορέσουμε να τα ενσωματώσουμε στις απόψεις μας; Δεν μπορούμε, δεν προλαβαίνουμε. Λογικό δεν είναι; Τουλάχιστον, στη δεύτερη ανάγνωση, να έχουμε στη διάθεσή μας χρόνο να διαβάσουμε τα πρακτικά, να τα μελετήσουμε, για να μπορούμε να έρθουμε εμπεριστατωμένα να πούμε δύο πράγματα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Γι’ αυτό τον λόγο, μπαίνει Πέμπτη απόγευμα και δεν μπαίνει Πέμπτη πρωί. Δηλαδή, υπάρχει ο χρόνος, από το μεσημέρι της Τετάρτης, που θα τελειώσουμε, μέχρι το απόγευμα της Πέμπτης, κάποιος να δει το τι έχει ειπωθεί και να ετοιμάσει την ομιλία του.

Οπότε, προχωράμε με τις συνεδριάσεις, όπως τις ανέφερα, προηγουμένως. Αύριο, στις 10.00΄ και στις 12.00΄, η δεύτερη και η τρίτη συνεδρίαση και την Πέμπτη, στις 15.00΄, η τέταρτη συνεδρίαση. Όλες οι συνεδριάσεις θα γίνουν σε αυτήν εδώ την Αίθουσα, την 223.

**ΑΘΑΝΑΣΙΟΣ (ΘΑΝΟΣ) ΜΩΡΑΙΤΗΣ (Εισηγητής της Μειοψηφίας):** Συγνώμη, κύριε Πρόεδρε,τους φορείς που θα καλέσουμε;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Φέρτε μου τις προτάσεις σας, θα έλεγα, μέχρι τη λήξη της ομιλίας του δεύτερου Εισηγητή.

**ΑΘΑΝΑΣΙΟΣ (ΘΑΝΟΣ) ΜΩΡΑΙΤΗΣ (Εισηγητής της Μειοψηφίας):** Εντάξει.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει ο κύριος Πασχαλίδης.

**ΙΩΑΝΝΗΣ ΠΑΣΧΑΛΙΔΗΣ (Εισηγητής της Πλειοψηφίας):** Σας ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, το παρόν νομοσχέδιο αποτελεί ένα σημαντικό βήμα στην αθλητική μεταρρύθμιση, ένα ακόμη βήμα στο δύσκολο δρόμο, που έχει χαράξει ο κύριος Αυγενάκης, με απώτερους στόχους, την ίση μεταχείριση, την εξυγίανση, την αξιοκρατία και την καταπολέμηση της βίας, στο χώρο του αθλητισμού. Ένα δρόμο μακρύ και δύσκολο, που, ωστόσο, είμαι βέβαιος πως ο κύριος Αυγενάκης θα βαδίσει μέχρι τέλους, έχοντας τη στήριξη όλων μας.

Στο πλαίσιο αυτής της μεταρρυθμιστικής προσπάθειας, είχε έρθει αρχικά προς ψήφιση το νομοσχέδιο, σχετικά με την αναμόρφωση του θεσμικού πλαισίου των αρχαιρεσιών των αθλητικών φορέων και, εν συνεχεία, το νομοσχέδιο, με στόχο την αντιμετώπιση της χειραγώγησης των αθλητικών αγώνων. Ακολούθησε ένα νομοσχέδιο για την εναρμόνιση της ελληνικής νομοθεσίας με τον κώδικα αντιντόπινγκ του Παγκόσμιου Οργανισμού Αντιντόπινγκ, το νομοσχέδιο, για την αναμόρφωση του θεσμικού πλαισίου της Επιτροπής Επαγγελματικού Αθλητισμού και στη συνέχεια, το νομοσχέδιο, που αφορούσε την οπαδική βία, τον αθλητικό εθελοντισμό και τον πνευματικό και ηλεκτρονικό αθλητισμό. Από τα σημαντικότερα νομοθετήματα της θητείας του κυρίου Αυγενάκη, οι διατάξεις για την αντιμετώπιση της οπαδικής βίας, προκειμένου να καταπολεμηθεί η μεγάλη αρρώστια του ελληνικού αθλητισμού, που, δυστυχώς, στοίχισε τη ζωή ενός νέου ανθρώπου. Ο θάνατος του Άλκη μας συγκλόνισε όλους. Ήδη, συμπληρώθηκε ένας χρόνος από τη στυγνή δολοφονία του και γνωρίζω καλά ότι συνεχίζεται η έμπρακτη προσπάθεια της Κυβέρνησης για την καταπολέμηση της βίας, με οπαδικά κίνητρα, χωρίς ωστόσο βαρύγδουπες δηλώσεις και εξαγγελίες.

Η αθλητική μεταρρύθμιση συνεχίζεται, με συνέπεια και αποφασιστικότητα, εστιάζοντας στην αντιμετώπιση των παθογενειών, στην εξυγίανση και στην ανανέωση, στη βελτίωση του θεσμικού πλαισίου των συνθηκών, στην αντιμετώπιση της πανδημίας και των επιπτώσεών της, στην επίλυση χρόνιων προβλημάτων και στη λήψη μέτρων στήριξης και ανάπτυξης του αθλητισμού. Ήδη, στο χώρο του αθλητισμού πνέει αέρας ανανέωσης, το αθλητικό οικοδόμημα της χώρας στηρίζεται στις αρχές της αξιοκρατίας και της διαφάνειας. Η αθλητική οικογένεια στο σύνολό της και ιδιαίτερα ο πυρήνας, τα ερασιτεχνικά σωματεία και οι αθλητές, απέκτησαν τη φωνή και το ρόλο, που τους αρμόζει και αυτό, διότι στηρίζεται έμπρακτα και διαρκώς ο ερασιτεχνικός αθλητισμός, που κατάφερε να αντιμετωπίσει τις συνέπειες της Πανδημίας. Το καίριο νομοθέτημα, με το οποίο προβλέφθηκε η δημιουργία του μητρώου αθλητικών σωματείων και το μητρώο αθλητικών υποδομών, έφερε την τάξη και τη νομιμότητα, ενώ συνεχίζεται αδιάκοπα η προσπάθεια για την καταπολέμηση των χειραγωγημένων αγώνων, για την αντιμετώπιση του ντόπινγκ, για την υιοθέτηση και εφαρμογή της χρηστής διακυβέρνησης στον αθλητισμό, αλλά και για τη συντήρηση και αξιοποίηση των αθλητικών υποδομών της χώρας.

Έχοντας διατελέσει επί μακρό χρονικό διάστημα προπονητής μπάσκετ σε αθλητικές ομάδες της Περιφέρειας μου και θεωρώντας, υπό την ιδιότητά μου αυτή, τον εαυτό μου άνθρωπο του αθλητισμού, είμαι πολύ χαρούμενος, γιατί συναντώ πλέον πρόσωπα ικανοποιημένα, αθλητές και αθλήτριες, σε πάρα πολλά αθλήματα και αυτό σημαίνει ότι η προσπάθεια, που γίνεται, έχει φέρει αποτελέσματα.

Από την συχνή επαφή με προπονητές, με γονείς, με παράγοντες, με αθλητές και αθλήτριες, αντιλαμβάνομαι ότι ο αθλητισμός εξελίσσεται και είμαι βέβαιος ότι η Ελλάδα θα ζήσει μεγάλες στιγμές, στις επόμενες διοργανώσεις.

Όσον αφορά τώρα το σημερινό νομοσχέδιο, που είναι το έβδομο στη σειρά, συνεχίζει και εξελίσσει την αθλητική μεταρρύθμιση. Περιέχει απαιτούμενες διαρθρωτικές τροποποιήσεις, για την εξασφάλιση της συνοχής της αθλητικής νομοθεσίας, την απελευθέρωση συγκεκριμένων διαδικασιών από δυσλειτουργίες και ερευνητικά ζητήματα, τα οποία ανακύπτουν, κατά την εφαρμογή της κείμενης ρυθμιστικής νομοθεσίας, εισάγοντας παράλληλα και νέες ρυθμίσεις.

Οι διατάξεις του παρόντος νομοσχεδίου στοχεύουν, μεταξύ άλλων, στη θωράκιση του θεσμικού πλαισίου του αθλητισμού, στη θεσμική ενίσχυση του μητρώου αθλητικών φορέων της Γενικής Γραμματείας Αθλητισμού, στη θεσμοθέτηση συστήματος αξιολόγησης αθλητικών ομοσπονδιών και στην αναγνώριση των αγωνιστικών διακρίσεων αθλητών, ειδικά για το 2022.

Πολύ επιγραμματικά, θα αναφερθώ σε κάποιες από τις διατάξεις του νομοσχεδίου, η ανάλυση των οποίων θα γίνει στην επόμενη συνεδρίαση της Επιτροπής. Πιο συγκεκριμένα, λοιπόν, το τρίτο άρθρο αναφέρεται στο τρίαθλο, όπου προτείνεται να ενταχθεί το άθλημα στην κατηγορία των εξαιρέσεων, σύμφωνα με την οποία δύνανται οι αθλητές να εγγράφονται, ως μέλη, σε σωματεία και να μετέχουν στα όργανα του αθλητικού σωματείου, της ένωσης ή της ομοσπονδίας, εφόσον έχουν συμπληρώσει το 35ο έτος της ηλικίας τους, με στόχο τη δυναμικότερη ανάπτυξη και καλλιέργεια του αθλήματος.

Με δεδομένο ότι η απαγόρευση της συστέγασης αθλητικού σωματείου, με εμπορική επιχείρηση, δημιουργούσε προβλήματα στην εφαρμογή της, διότι είναι συχνό το φαινόμενο στις αθλητικές εγκαταστάσεις, όπου στεγάζονται τα αθλητικά σωματεία, να υπάρχουν εμπορικές επιχειρήσεις, όπως κυλικεία, αναψυκτήρια κ.λπ., με προτεινόμενη διάταξη του νομοσχεδίου, καταργείται το εν λόγω κώλυμα.

Επιπλέον, το υπό συζήτηση σχέδιο νόμου έρχεται να επιλύσει και το πρόβλημα αδυναμίας στελέχωσης των Επιτροπών Δεοντολογίας, λόγω της μη συμμετοχής των δικαστικών λειτουργών στις επιτροπές αυτές. Έτσι, προτείνεται η στελέχωση των εν λόγω επιτροπών από πρόσωπα, που δεν είναι εν ενεργεία δικαστικοί λειτουργοί και απολαύουν της εμπιστοσύνης και εκτίμησης της αθλητικής κοινότητας, με σκοπό τη διασφάλιση της ορθής λειτουργίας των αθλητικών φορέων, με εξαίρεση, βέβαια, την Ελληνική Ποδοσφαιρική Ομοσπονδία, όπου η Επιτροπή Δεοντολογίας, η οποία αποτελείται από ερευνητικό και δικαστικό τμήμα, συγκροτείται υποχρεωτικά από τακτικούς δικαστές με τριετή θητεία, η οποία δεν ανανεώνεται.

Επιπλέον, αντιμετωπίζεται η ανάγκη του προσδιορισμού της κρατικής χρηματοδότησης των αθλητικών ομοσπονδιών και η αποσαφήνιση ότι κρατική χρηματοδότηση προς τις αθλητικές ομοσπονδίες νοούνται τόσο η τακτική ετήσια επιχορήγησή τους όσο και η ενίσχυσή τους από το μόνιμο μηχανισμό χρηματοδότησης, μέσω της φορολογίας κερδών των παικτών των τυχερών παιγνίων.

Επίσης, τροποποιείται και αντιμετωπίζεται η ανάγκη του καθορισμού ελάχιστης διάρκειας της υποχρέωσης απασχόλησης προπονητή από αθλητικούς φορείς, η οποία προσδιορίζεται τουλάχιστον σε 6 μήνες. Και περαιτέρω, αντιμετωπίζεται η ανάγκη της διαφορετικής ρύθμισης της διάρκειας απασχόλησης και της αμοιβής προπονητή από αθλητικά σωματεία, τα οποία εδρεύουν, αφενός σε νησιωτικές περιφερειακές ενότητες, με πληθυσμό κατώτερο των 25.000 κατοίκων και αφετέρου στις αναφερόμενες στην προτεινόμενη διάταξη νησιωτικές περιοχές.

Στο νομοσχέδιο, περιλαμβάνεται ακόμη σχετική τροποποίηση, ώστε να συγκαταλέγονται στους προπονητές αθλήματος α΄ επιπέδου και οι προπονητές των αθλητών εκείνων, που έχουν συμμετάσχει, σε Θερινούς ή Χειμερινούς Ολυμπιακούς Αγώνες ή έχουν κατακτήσει 1η έως 6η νίκη, σε Παγκόσμιο Πρωτάθλημα ή 1η έως 4η νίκη, σε Πανευρωπαϊκό Πρωτάθλημα ανδρών ή γυναικών.

Επιπλέον, με σχετική τροποποίηση, διευκολύνονται τα ερασιτεχνικά σωματεία νησιωτικών περιοχών.

Επιπροσθέτως, με το εν λόγω νομοσχέδιο, αντιμετωπίζεται το φαινόμενο πρόσκαιρων και περιστασιακών εισαγόμενων αλλοδαπών αθλητών, καθώς απαιτείται επιπλέον να μην είναι εγγεγραμμένοι, ταυτόχρονα, σε αθλητικό σωματείο άλλου κράτους - μέλους της Ε.Ε. ή τρίτης χώρας, προκειμένου οι εν λόγω αλλοδαποί αθλητές να αποκτήσουν την αθλητική ιδιότητα στη χώρα μας.

Περαιτέρω, προβλέπεται η δυνατότητα έκδοσης της ψηφιακής κάρτας υγείας αθλητή, η οποία αποσκοπεί στη μείωση της γραφειοκρατίας. Αυτή η διαδικασία εντάσσεται στο πλαίσιο εκσυγχρονισμού της διοίκησης και της μετάβασης στην ψηφιακή εποχή.

Αξιοσημείωτη είναι και η προτεινόμενη διάταξη, που αφορά την εξομοίωση της κατάταξης των Κωφών Ολυμπιονικών, με εκείνη των Παραολυμπιακών, για λόγους ισονομίας και δίκαιης μεταχείρισης των διακριθέντων κωφών αθλητών.

Ακόμη, με στόχο τη διευκόλυνση της διοργάνωσης και της αδειοδότησης δρομικών αθλητικών δραστηριοτήτων, οι οποίες δεν περιλαμβάνονται στο επίσημο αγωνιστικό πρόγραμμα της οικείας ομοσπονδίας, προβλέπεται η απαλοιφή διαφόρων χρονοβόρων διοικητικών εμποδίων.

Αξίζει να αναφερθεί και η διάταξη, σχετικά με την αυτοδίκαιη έκπτωση του υπαιτίου διοικητικού συμβουλίου του υπόχρεου αθλητικού φορέα, εφόσον δεν καταχωρεί ή επικαιροποιεί τα στοιχεία του στο ηλεκτρονικό μητρώο αθλητικών φορέων του Υφυπουργείου Αθλητισμού στις προβλεπόμενες προθεσμίες.

Το εν λόγω νομοσχέδιο περιλαμβάνει διάταξη, που αφορά την απαγόρευση συμμετοχής αθλητικής ανώνυμης εταιρείας σε αθλητικές διοργανώσεις, εφόσον δεν χορηγείται ή ανακαλείται το πιστοποιητικό συμμετοχής της, λόγω μη συμμόρφωσης με την κατάθεση της εγγυητικής επιστολής τράπεζας.

Ιδιαίτερη αναφορά θα ήθελα να κάνω και στη ρύθμιση του άρθρου 21, βάσει της οποίας καθιερώνεται το σύστημα διαφανούς αξιολόγησης αθλητικών ομοσπονδιών, με την ονομασία «Χίλων», με απώτερο στόχο, τη βελτιστοποίηση των διαδικασιών, για την ετήσια τακτική επιχορήγηση των ομοσπονδιών από τη Γενική Γραμματεία Αθλητισμού, η οποία θα καθορίζεται, στη βάση αντικειμενικών δεδομένων, σύμφωνα με τις γενικές αρχές του Συμβουλίου της Ευρώπης, για την καλύτερη διακυβέρνηση στον αθλητισμό.

Άλλωστε, με το υπό συζήτηση νομοσχέδιο, αποκαθίστανται αδικίες στον τομέα της απονομής προνομίων σε διακριθέντες αθλητές και για το έτος 2022, λόγω της Πανδημίας του 2020 και του 2021.

Πολύ σημαντική είναι και η διάταξη, σχετικά με τη χρησιμοποίηση πετρελαίου θέρμανσης, αντί του πετρελαίου κίνησης στα κολυμβητήρια αθλητικών εγκαταστάσεων του δημοσίου των Οργανισμών Τοπικής Αυτοδιοίκησης και των Νομικών Προσώπων Δημοσίου Δικαίου και Ιδιωτικού Δικαίου, που εποπτεύονται, από το Υφυπουργείο Αθλητισμού.

Κλείνοντας, την εισήγησή μου, θα ήθελα να τονίσω ότι τόσο το σημερινό σχέδιο νόμου όσο και τα προηγούμενα νομοσχέδια του Υπουργείου Αθλητισμού και Πολιτισμού αποτελούν τομές του αθλητισμού. Αξίζει να σημειωθεί ότι όλα τα νομοσχέδια τα έχει αγκαλιάσει η βάση της αθλητικής ιεραρχίας, δηλαδή, οι ίδιοι οι αθλητές, γεγονός που αποδεικνύει πως η σημερινή Κυβέρνηση κινείται σίγουρα, προς τη σωστή κατεύθυνση.

Ο κύριος Αυγενάκης δίνει μια τεράστια μάχη για τον εκδημοκρατισμό και το νοικοκύρεμα του αθλητισμού, με βάση την αξιοκρατία, τη διαφάνεια και την ισοτιμία.

Κύριε Υπουργέ, συνεχίστε τον αγώνα σας. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Θα συνεχίσουμε με τον Εισηγητή της Μειοψηφίας, τον κ. Μωραΐτη.

Ορίστε, έχετε τον λόγο, κύριε Μωραΐτη.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ (Εισηγητής της Μειοψηφίας):** Σας ευχαριστώ, κύριε Πρόεδρε. Άκουσα, με μεγάλη προσοχή, τον Εισηγητή της Πλειοψηφίας να μιλάει για αθλητική μεταρρύθμιση. Αυτό το οποίο θα ήθελα να σημειώσω, ως πρώτη μου παρατήρηση, είναι ότι με το παρόν νομοσχέδιο ολοκληρώνεται το αρνητικό αποτύπωμα της απερχόμενης Κυβέρνησης Μητσοτάκη, στο χώρο του αθλητισμού. Θα έλεγα ότι δεν θα μπορούσε να υπάρξει πιο ταιριαστή ολοκλήρωση όλου αυτού του αρνητικού αποτυπώματος και της πολιτικής του κυρίου Αυγενάκη στον αθλητισμό, ειδικά για ένα νομοσχέδιο, το οποίο ακούγαμε ότι ερχόταν και τελικά, τι είναι; Τακτοποιήσεις, χάρες σε ημέτερους, κλείσιμο εκκρεμοτήτων σε ένα νομοσχέδιο, το οποίο αποτελεί μια άτακτη συρραφή τροπολογιών, λίγο πριν το κλείσιμο της Βουλής και την εκλογική ήττα της Κυβέρνησης, στις επόμενες εκλογές.

Οι πολιτικές της Κυβέρνησης οδηγούν σε πλήρη αποσύνθεση και απαξίωση του αθλητισμού, ως κοινωνικό αγαθό, μετατρέποντάς το σε προϊόν και πεδίο δράσης ιδιωτικών και επιχειρηματικών συμφερόντων.

Το λουκέτο στον αθλητισμό, εξαιτίας της Πανδημίας δεν εμπόδισε την Κυβέρνηση να φέρει στη Βουλή πέντε νομοθετήματα, συν μια σειρά από τροπολογίες και τώρα, το έκτο υπό συζήτηση νομοσχέδιο.

**Αυτή η νομοθετική υπερδραστηριότητα του κυρίου Υφυπουργού, η έβδομη, στην πραγματικότητα μαρτυρά την έλλειψη ενός συνολικού οράματος για τον ελληνικό αθλητισμό με στρατηγικό βάθος. Εργαλειοποιήσατε, κύριε Υφυπουργέ, το μητρώο αναγνωρισμένων σωματείων, ως μηχανισμό ελέγχου των Ομοσπονδιών. Προχωρήσατε σε αιφνιδιαστικές περικοπές στη χρηματοδότηση, με την τακτική του σταγονόμετρου των αθλητικών Ομοσπονδιών και Σωματείων, προκαλώντας τη δικαιολογημένη οργή των ανθρώπων του αθλητισμού, καθώς σε μια περίοδο απανωτών κρίσεων, θέλω να θυμίσω την Πανδημία, την ενεργειακή κρίση, την κρίση ακριβείας, βιώνουν την πλήρη εγκατάλειψη και την αδιαφορία της πολιτείας.**

**Αναφέρω, ενδεικτικά, θα ειπωθούν και από άλλους συναδέλφους, την οργισμένη ανακοίνωση του ΣΕΓΑΣ και πως η έκτακτη επιχορήγηση, την τριετία 20-22, έχει μειωθεί περίπου στο 27%. Θέλω να αναφέρω την πρόσφατη διακοπή του Πρωταθλήματος της Σούπερ Λιγκ 2, η οποία από ένα «περήφανο δημιούργημά σας» κατέληξε σε απόλυτο και προσωπικό φιάσκο. Με τις προσωπικές σας επιλογές, προκαλέσετε ένα πρωτοφανές έμφραγμα, στο χώρο της δεύτερης επαγγελματικής κατηγορίας ποδοσφαίρου. Κάνατε το μεγάλο ασθενή του ελληνικού αθλητισμού, το ποδόσφαιρο, ετοιμοθάνατο. Σας έχουμε καταθέσει ερώτηση, δεν έχουμε λάβει απάντηση, εδώ και δεκαπέντε ημέρες και έχουμε καταθέσει και επίκαιρη ερώτηση.**

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού** **και Αθλητισμού): Δεν έχει έρθει σε μένα, ακόμα. Φαντάζομαι ότι θα είναι σε υπηρεσία της Βουλής.**

**ΑΘΑΝΑΣΙΟΣ (ΘΑΝΟΣ) ΜΩΡΑΙΤΗΣ (Εισηγητής της Μειοψηφίας): Πάντως, ο κ. Μάρκου έχει καταθέσει και επίκαιρη ερώτηση και περιμένουμε τις απαντήσεις σας.**

**Μέχρι πριν λίγους μήνες, αναβαλλόταν, συνεχώς, θέλω να θυμίσω, το πρωτάθλημα αυτό, πριν την προγραμματισμένη κάθε φορά έναρξη. Άλλαζε, τελευταία στιγμή, η σύνθεσή του, αν είναι δυνατόν, καθώς δεν ήταν σαφές ποιες ομάδες πληρούσαν και ποιες όχι τις προϋποθέσεις για συμμετοχή. Και πριν λίγες μέρες, διακόπηκε επ’ αόριστο, με τις ομάδες να εκπέμπουν πλέον SOS και κραυγή αγωνίας, εξαιτίας της δραματικής περικοπής της επιχορήγησης από τη φορολόγηση του «ΣΤΟΙΧΗΜΑΤΟΣ».**

**Αθετήσατε τη δική σας Υπουργική Απόφαση, δώσατε λιγότερα χρήματα στη SUPER LEAGUE 2, δεν θέλω να αναφέρω τα προβλήματα, θα συζητηθούν, όπως λέτε και εσείς, αύριο, με τον συνάδελφό μας, τον κ. Μάρκου, αλλά θεωρώ ότι υπάρχει ένα μεγάλο αδιέξοδο.**

**Από την πρώτη στιγμή, εμείς, κύριε Υπουργέ, τι σας είχαμε προτείνει; Είχαμε προτείνει τη δημιουργία ενός μόνιμου μηχανισμού χρηματοδότησης του αθλητισμού από τα έσοδα της φορολόγησης του «ΣΤΟΙΧΗΜΑΤΟΣ». Ωστόσο, τρία χρόνια μετά, το έχετε μετατρέψει σε ένα ευκαιριακό εργαλείο χρηματοδότησης, για την εξυπηρέτηση πολιτικών και δυστυχώς οικονομικών συμφερόντων.**

**Προχωρήσατε στην πλήρη ιδιωτικοποίηση των εθνικών αθλητικών εγκαταστάσεων, που αποτελούν μέρος της δημόσιας περιουσίας, με κορωνίδα το ΟΑΚΑ και το ΣΕΦ. Θα μπορούσα να αναφέρω πάρα πολλά παραδείγματα, αλλά θα μιλήσω για την παραχώρηση του περιβάλλοντος χώρου του ΣΕΦ, για εμπορικές χρήσεις, άσχετες με τον αθλητισμό, όπως την παραχώρηση των αθλητικών εγκαταστάσεων της Αντισφαίρισης του ΟΑΚΑ σε ιδιώτες, την ενεργειακή αναβάθμισή του με απευθείας ανάθεση, με χρήματα του Ταμείου Ανάκαμψης, αλλά και την παραχώρηση για ιδιωτική εκμετάλλευση των δημόσιων αθλητικών εγκαταστάσεων, όπως συνέβη στο Αττικό Άλσος, όπου χιλιάδες πολίτες μπορούσαν να αθλούνται, μέχρι πρόσφατα, δωρεάν. Πολιτικές, που χαρακτηρίζονται από αδιαφάνεια, θα μου επιτρέψετε να πω, απευθείας αναθέσεις και παραχωρήσεις δημόσιας περιουσίας.**

**Παραβιάσατε προκλητικά το νόμο 4422, που προέβλεπε να μη σταματήσει η λειτουργία του αθλητικού κέντρου του Αγίου Κοσμά, πριν ολοκληρωθεί η μετεγκατάσταση του στο Ελληνικό, μέσω ενός μνημονίου συναντίληψης με τη «ΛΑΜΔΑ», που ακόμη δεν μας έχετε καταθέσει και ας σας το έχουμε ζητήσει επανειλημμένα.**

**Προχωράτε σε έργα συμψηφισμού, σε όλο το λεκανοπέδιο και τα παραδίδετε σε ιδιωτικές εταιρείες, ενώ πετάτε στο δρόμο τους αθλητές στίβου γυμναστικής, χωρίς να δίνετε, δυστυχώς, λογαριασμό πουθενά. Απαντήστε ειλικρινά και θέλουμε μια απάντηση, με αφορμή αυτή τη συζήτηση, που έγινε σήμερα και τις επόμενες ημέρες, γιατί δεν πιέζετε την «ΛΑΜΔΑ» να κατασκευάσει, κατά προτεραιότητα, τις αθλητικές εγκαταστάσεις στο Ελληνικό, όπως προβλέπει ο νόμος.**

Χρησιμοποιήσατε όλο αυτό το διάστημα μεγάλες διοργανώσεις, θα μπορούσα να πω, για προσωπική πολιτική επιρροή. Έχουμε τα δύο παραδείγματα του παγκοσμίου πρωταθλήματος Μπιτς Χάντμπολ και των Παράκτιων Μεσογειακών Αγώνων, στο Καρτερό, Ηράκλειο Κρήτης. Με ακόμη μία πρόσφατη τροπολογία σας στο νόμο, για την πολυεπίπεδη διακυβέρνηση, στερήσατε χρήματα από τα σωματεία για τη φορολόγηση του «ΣΤΟΙΧΗΜΑΤΟΣ» και τα δώσατε στις επιτροπές διοργάνωσης των αγώνων και ειλικρινά, θέλω να πω ότι αυτά τα πράγματα δεν έχουν ξαναγίνει. Θεωρώ ότι είναι προεκλογικά παιχνίδια με τα χρήματα του ελληνικού λαού και είναι σε βάρος του αθλητισμού.

Χθες καταθέσαμε και τρίτη ερώτηση και περιμένουμε να μας παρουσιάσετε, επιτέλους, όλα τα έγγραφα τα σχετικά με τα κόστη και τους διαγωνισμούς.

Από όλα τα παραπάνω, πάντως προκύπτει, χωρίς αμφιβολία, ότι οι παρεμβάσεις της Κυβέρνησης στον αθλητισμό είχαν ως αποτέλεσμα την πλήρη εμπορευματοποίηση του και την παράδοσή του σε διάφορα επιχειρηματικά συμφέροντα. Πρόκειται για επιλογές, που αλλοιώνουν τον χαρακτήρα του αθλητισμού, ως κοινωνικό αγαθό, αλλά και το χαρακτήρα του αθλητικού σωματείου από ζωντανό κύτταρο του ερασιτεχνικού αθλητισμού, σε πεδίο επιχειρηματικής δράσης, υπονομεύοντας το συνταγματικό δικαίωμα των πολιτών, στη σωματική και πνευματική καλλιέργεια, που προσφέρει ο αθλητισμός.

Όσον αφορά το νομοσχέδιο, είπα στην αρχή τι ακριβώς είναι αυτό το οποίο καταθέτετε, αλλά προκύπτουν μια σειρά από ερωτήματα και θέλω να αναφέρω ενδεικτικά, σε αυτή την πρώτη ανάγνωση, επί της αρχής.

Κύριε Υπουργέ, ποια η σκοπιμότητα του άρθρου 3, με την οποία δίνεται η δυνατότητα σε εν ενεργεία αθλητές του Τριάθλου να είναι και μέλη των διοικητικών συμβουλίων των σωματείων και της Ομοσπονδίας, εφόσον έχουν συμπληρώσει τα 35 τους χρόνια; Στην ανάλυση συνεπειών, λέτε «με στόχο τη δυναμικότερη ανάπτυξη και καλλιέργεια του αθλήματος του Τριάθλου στην Ελλάδα». Δηλαδή, γιατί είναι προϋπόθεση, ειδικά γι’ αυτό το άθλημα και όχι για τα άλλα; Εμείς είμαστε ξεκάθαροι. Οι εν ενεργεία αθλητές δεν πρέπει να εμπλέκονται, με κανέναν τρόπο, στις διοικήσεις των ομάδων και των ομοσπονδιών κι εδώ μπαίνει ένα ερώτημα: Μήπως είναι φωτογραφικό αυτό το άρθρο; Ειδικά, επιμένω για την Ομοσπονδία του Τριάθλου προκύπτουν κι άλλα ερωτηματικά, καθώς δεν φημίζεται για τη χρηστή διοίκησή της και θεωρώ ότι ακόμη και σήμερα θα πρέπει να μας δώσετε τις απαραίτητες διευκρινήσεις και απαντήσεις.

Έρχομαι στη συστέγαση σωματείου και επιχείρησης. Και εδώ, μπαίνει ένα ερώτημα: Ειλικρινά, ποιο σκοπό μπορεί να εξυπηρετεί; Τα σωματεία, ως γνωστόν, σύμφωνα με τον Αστικό Κώδικα, είναι μη κερδοσκοπικά. Η συστέγαση τους με εμπορικές επιχειρήσεις, ποιον εξυπηρετεί; Αναρωτιέμαι, διότι δεν μπορεί να ανακαλείται η ειδική αθλητική αναγνώριση, αν διαπιστωθεί ότι υποκρύπτεται άσκηση εμπορικής δραστηριότητας από τη λειτουργία του σωματείου, αλλά να επιτρέπεται η συστέγαση με κερδοσκοπικές επιχειρήσεις. Αυτό αν δεν είναι σκοπιμότητα, τότε είναι μια τεράστια αντίφαση και θέλω ειλικρινά να ακούσουμε σήμερα το σκεπτικό σας, πάνω σε αυτό.

Στη συνέχεια, στο άρθρο 5, θα μπορούσε κανείς να κατανοήσει την ανάγκη για στελέχωση των επιτροπών δεοντολογίας και από μη εν ενεργεία δικαστικούς, αλλά αυτό να προκύπτει, μέσα από μία διαδικασία κλήρωσης, υπό την αιγίδα της Γενικής Γραμματείας Αθλητισμού, θα λέγαμε εμείς και όχι με επιλογή από τα διοικητικά συμβούλια των ομοσπονδιών, ώστε να εξασφαλίζεται το αδιάβλητο των αποφάσεων αυτών των επιτροπών.

Στη συνέχεια, βλέπουμε στο άρθρο 6 να κάνετε μια τυπική εναρμόνιση - αυτό φαίνεται αρχικώς - με το νόμο 4765, ο οποίος θεωρεί, ως επιχορήγηση, όχι μόνο τα χρήματα από τον Κρατικό Προϋπολογισμό, αλλά και από τη φορολόγηση των κερδών του «ΣΤΟΙΧΗΜΑΤΟΣ». Εδώ έχω να κάνω την εξής παρατήρηση, ως προς το εργασιακό καθεστώς των εργαζομένων. Φοβάμαι ότι θα δημιουργηθούν εργαζόμενοι δύο κατηγοριών, καθώς άλλο καθεστώς θα ισχύει γι’ αυτούς, που εργάζονται σε ομοσπονδίες των οποίων τα ίδια έσοδα υπερβαίνουν το 50% της ετήσιας κρατικής χρηματοδότησης τους και άλλο γι’ αυτούς, που εργάζονται σε ομοσπονδίες, που δεν υπερβαίνουν το 50% και προκύπτει και το ερώτημα τι θα γίνεται -και εδώ θέλουμε μια απάντηση - αν από χρονιά σε χρονιά μεταβάλλονται τα έσοδα μιας ομοσπονδίας; Θα αλλάζει, κάθε χρόνο, το εργασιακό καθεστώς;

Στο άρθρο 7, όσον αφορά τη μείωση του κατώτατου μισθού των προπονητών στα 150 ευρώ στα νησιωτικά σωματεία, τη θεωρούμε μια κίνηση όχι σωστή, λανθασμένη, και έχω να κάνω μια πρόταση πάνω σε αυτό, καθώς θα μπορούσατε να επιχορηγήσετε τα νησιώτικα, ακόμη και τα ορεινά σωματεία, με μεγαλύτερα ποσά, μέσω και του μεταφορικού ισοδύναμου και να μη δημιουργήσουμε προπονητές δύο ταχυτήτων. Εγώ αντιλαμβάνομαι το υψηλό κόστος, που έχουν αυτά τα σωματεία. Αντιλαμβάνομαι ότι και εσείς προσπαθείτε να δώσετε μια λύση σε αυτό, θεωρώ, όμως, ότι με τον τρόπο, που το κάνετε, είναι λάθος.

Στο άρθρο 9, εξισώνεται η διαδικασία ίδρυσης και λειτουργίας των γυμναστηρίων με τις άλλες οικονομικές δραστηριότητες, δηλαδή, με τον ν. 4442, με απλή γνωστοποίηση και όχι με τη διενέργεια των απαραίτητων ελέγχων, όπως προβλέπεται μέχρι τώρα στον αθλητικό νόμο. Αυτή η επιλογή σας είναι ενδεικτική αυτού, που σας λέμε επί 4 χρόνια και εδώ φαίνεται ξεκάθαρα ότι εκπροσωπούμε, πραγματικά στο χώρο του αθλητισμού δύο διαφορετικούς κόσμους. Αντιμετωπίζετε τον αθλητισμό, ως προϊόν, ενώ πρόκειται για κοινωνικό αγαθό, που αφορά τη σωματική και ψυχική υγεία των αθλούμενων πολιτών. Θα επανέλθουμε σε αυτό το συγκεκριμένο, που αφορά τη λειτουργία των γυμναστηρίων.

Θέλω να επισημάνω σε εσάς, κύριε Υπουργέ αλλά και προς τους συναδέλφους, ότι είναι χώροι όπου έχουν συμβεί διάφορα. Ένας αθλούμενος, μέσα σε ένα γυμναστήριο υποβάλλεται σε μια δοκιμασία. Αν γι’ αυτά τα πράγματα η Πολιτεία δεν θέσει κάποιους κανόνες, δεν δει κάποιους όρους, δεν βάλει κάποιες προϋποθέσεις, θεωρώ ότι αυτά τα οποία έχουν δει το φως της δημοσιότητας, τελευταία, θα είναι πολύ πιο αρνητικά στο μέλλον.

Όσον αφορά τα ΠΑγΟ τώρα, αφού τα εγκαταλείψατε, επί δύο χρόνια, τα επαναφέρετε δυνητικά, τελευταία στιγμή, αποσπασματικά και με έντονο το άρωμα της ιδιωτικοποίησης, καθώς δίνετε τη δυνατότητα ίδρυσης νομικών προσώπων ιδιωτικού δικαίου μαζικής άθλησης και τη δημιουργία ομοσπονδίας, με τη συμμετοχή τουλάχιστον 10 σωματείων. Με αυτή τη ρύθμιση, δίνετε στον καθένα τη δυνατότητα να ιδρύσει σωματείο μαζικής άθλησης, να συμμετέχει σε προγράμματα, να εισπράττει συνδρομές και να έχει δυνατότητα είσπραξης δημοσίου χρήματος. Πετάτε στον κάλαθο των αχρήστων έναν θεσμό, ο οποίος πέτυχε, εδώ και 40 χρόνια, σε αυτή τη χώρα και έφερε πάρα πολύ μεγάλα και επιτυχημένα αποτελέσματα.

Παραδίδετε τη μαζική άθληση σε συμφέροντα, νομιμοποιείτε ιδιωτικές πρωτοβουλίες και μέσω της δυνατότητας εγγραφής τους στο μητρώο των αναγνωρισμένων σωματείων από τη Γενική Γραμματεία, τους παρέχετε και τη δυνατότητα δωρεάν χρήσης των δημόσιων αθλητικών εγκαταστάσεων. Στο τέλος, λέτε πως, αν έχουν έσοδα, θα μπορούσε το κράτος, αν έχει χρήματα, να τους επιδοτήσει ισόποσα των εσόδων.

Κλείνοντας, μια αναφορά στο άρθρο 14, σχετικά με τη διευκόλυνση της διοργάνωσης και αδειοδότησης δρομικών αθλητικών δραστηριοτήτων. Οι δρομικοί αγώνες, πράγματι, αφορούν πολύ κόσμο, αλλά η διεξαγωγή τους, χωρίς αυστηρό πλαίσιο, υπό την αιγίδα του ΣΕΓΑΣ, εκτός του ότι μπορούν να ενέχουν κινδύνους για την υγεία και την ασφάλεια των συμμετεχόντων, μπορεί να υποκρύπτουν μια σειρά από εμπορικές δραστηριότητες. Για άλλη μια φορά, καταλήγουμε στην ίδια ιστορία. Προσπαθείτε και από την απλή αθλητική δραστηριότητα να στηθούν μπίζνες και, προφανώς, «από το πίσω παράθυρο» να μπουν ιδιωτικές εταιρίες. Το θέμα απαιτεί μεγαλύτερη διαβούλευση με τον ΣΕΓΑΣ και όλους τους εμπλεκόμενους φορείς, μια λέξη προφανώς άγνωστη σε εσάς, καθώς επί 4 χρόνια έχετε φέρει 7 νόμους και αμέτρητες τροπολογίες, χωρίς να λάβετε ποτέ υπόψιν τα πραγματικά αιτήματα των ανθρώπων του αθλητισμού, των αθλητών και των αναγκών της κοινωνίας για σωματική άσκηση.

Κλείνω, κύριε Πρόεδρε, λέγοντας ότι θέτουμε σήμερα μια σειρά από ερωτήματα πάνω σε κάποια συγκεκριμένα άρθρα, περιμένουμε τις απαντήσεις του Υπουργού και αύριο θα τοποθετηθούμε επί των άρθρων. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Τον λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Κύριε Πρόεδρε, κύριε Υπουργέ, κυρίες και κύριοι συνάδελφοι, μετά την ολοκλήρωση του νομοσχεδίου για τη μετατροπή των πέντε μουσείων σε νομικά πρόσωπα δημοσίου δικαίου, συζητάμε σήμερα, ένα ακόμη νομοσχέδιο του Υπουργείου Πολιτισμού και Αθλητισμού.

Ένα νομοσχέδιο, που κατά τον τίτλο του, στοχεύει στον εξορθολογισμό της αθλητικής νομοθεσίας. Ουσιαστικά, όμως, το νομοσχέδιο σχεδόν στο σύνολό του επιφέρει τροποποιήσεις στο ν. 2725/1999. Το νομοσχέδιο φέρνει πολλές αλλαγές, σε διάφορα αντικείμενα, που ρυθμίζει ο ν. 2725/1999, όπως ενδεικτικά, οι διατάξεις για τις διακρίσεις των αθλητών σε αγώνες ιδίως εν μέσω της Πανδημίας.

Εδώ, αγαπητοί συνάδελφοι, θα σταθώ κυρίως στις ρυθμίσεις, που απαιτούν περαιτέρω διευκρινίσεις.

Ορίζετε, κύριε Υπουργέ, ότι καταργείται το κώλυμα συστέγασης σωματείων και εμπορικών επιχειρήσεων. Αναφέρεται επίσης στις συνοδευτικές εκθέσεις του νομοσχεδίου ότι το κώλυμα δημιουργούσε περαιτέρω προβλήματα, καθώς συχνά σωματεία συστεγάζονταν, με αναψυκτήρια και κυλικεία. Δηλαδή, κύριε Υπουργέ, πλέον, ένα αθλητικό σωματείο θα μπορεί να συστεγάζεται με οποιαδήποτε επιχείρηση και μάλιστα οποιουδήποτε μεγέθους. Έτσι, όμως, θα σας ρωτήσω, κύριε Υπουργέ, πως θα διασφαλιστεί ότι το συγκεκριμένο σωματείο δεν θα ταυτίζεται και με την επιχείρηση; Πώς θα διασφαλιστεί ότι η δραστηριότητα του σωματείου δεν θα υποκρύπτει και επιχειρηματική δραστηριότητα;

Όσον αφορά τις ομοσπονδίες, αλλάζει εδώ πέρα τη σύνθεση της Επιτροπής Δεοντολογίας πλην της Επιτροπής της ΕΠΟ, ορίζοντας ότι αντί για τακτικούς δικαστές, σε αυτές θα μετέχουν πρόσωπα αναγνωρισμένης αξίας και κύρους και φυσικά αντίστοιχης εμπειρίας.

Κύριε Υπουργέ, οι Επιτροπές Δεοντολογίας επιτελούν ένα κρίσιμο έργο και επιβάλλεται να λειτουργήσουν. Ωστόσο, αν η στελέχωση, με τακτικούς δικαστές, είναι αδύνατη, όπως ξέρετε, θα πρέπει το Υπουργείο να δώσει λύση. Ωστόσο, κύριε Υπουργέ, θα πρέπει να διασφαλιστεί ότι η επιλογή των μελών της Επιτροπής από το Δ.Σ. της Ομοσπονδίας θα γίνεται, με αντικειμενικά κριτήρια, ώστε οι Επιτροπές να λειτουργήσουν, πράγματι, με εγγυήσεις ανεξαρτησίας. Τώρα, περαιτέρω για το προσωπικό των ομοσπονδιών, ορίζεται ότι οι προσλήψεις θα γίνονται, μέσω της νομοθεσίας για τις προσλήψεις στο δημόσιο, με εξαίρεση τις ομοσπονδίες, με σημαντικά ίδια έσοδα, που ξεπερνούν τις κρατικές επιχορηγήσεις. Όπου υπάρχουν ομοσπονδίες, δηλαδή, μεκρατικές επιχορηγήσεις, οι προσλήψεις θα γίνονται με τις διατάξεις του νόμου 4765/2021.

Εγώ θα ήθελα να ρωτήσω, για να μας διευκρινίσετε, τι θα συμβεί, όταν η πηγή των κύριων εσόδων μιας ομοσπονδίας δεν είναι σταθερή; Πού θα υπόκεινται, δηλαδή; Δηλαδή, για παράδειγμα, μια ομοσπονδία στηρίζεται στις επιχορηγήσεις και κάποια χρονιά φτάνει να έχει σημαντικά ίδια έσοδα. Τι θα συμβεί τότε; Θα επηρεάζεται το εργασιακό status του προσωπικού, ανάλογα με τα έσοδα της ομοσπονδίας; Είναι κάτι, το οποίο θα πρέπει να το δείτε, γιατί και τα έσοδα είναι μεταβαλλόμενα. Εδώ περιμένω μια απάντηση.

Έρχομαι στους προπονητές. Όπως έχουμε τονίσει και στο παρελθόν, θα πρέπει να αντιμετωπιστεί το θέμα των προπονητών, με ιδιαίτερη σοβαρότητα και μάλιστα, θα πρέπει επιτέλους να δούμε πως υποχρέωση της πολιτείας είναι να διασφαλιστούν τα επαγγελματικά δικαιώματα των προπονητών και ιδίως των αποφοίτων ΣΕΦΑΑ/ΤΕΦΑΑ, αποφοίτων, που είναι επιστήμονες και με τις πανεπιστημιακές σπουδές, τις οποίες έχει ανάγκη ο αθλητισμός για την ανάπτυξή του, διότι, αγαπητοί συνάδελφοι, οι προπονητές επιτελούν έναν κρίσιμο ρόλο, τόσο για τους αθλητές μας, όσο και για τα ερασιτεχνικά σωματεία.

Το νομοσχέδιο, λοιπόν, θεσπίζει καταρχάς θετικές διατάξεις για τους προπονητές σε νησιωτικές περιοχές. Πράγματι, θετικό το ενδιαφέρον σας, κύριε Υπουργέ, για τα νησιά μας και για τη νησιωτική Ελλάδα, γιατί τα νησιά μας έχουν ειδικές συνθήκες και γι’ αυτό θα πρέπει να υπάρχει και προτεραιότητα προς αυτά. Το κράτος, με βάση και την αρχή της νησιωτικότητας, επιβάλλεται να μεριμνά για τη στήριξή τους. Προβλέπεται, λοιπόν, η απλοποίηση των διαδικασιών, για την απασχόληση των προπονητών, όσον αφορά τα σωματεία στα νησιά. Εδώ, δίνεται η δυνατότητα για απασχόληση προπονητών επιπέδου, αλλά και για απασχόληση προπονητών, με διαφορετικό καθεστώς εργασίας, σε σχέση με την υπόλοιπη χώρα, όπως, δηλαδή, με τρίμηνες συμβάσεις εργασίας, αντί για εξάμηνες και με ελάχιστη αμοιβή τα 150 ευρώ, αντί των 250 ευρώ.

Όλα αυτά, κύριε Υπουργέ, είναι καλά για τα σωματεία και συμφωνώ απόλυτα, όμως, για τους προπονητές είναι υποβάθμιση. Δεν πρέπει να τους υποβαθμίζουμε από τα 250 ευρώ - και μέσα σε μια κρίση- να τους λέμε ότι θα εργαστούν με 150 ευρώ. Κύριε Υπουργέ, εδώ πρέπει να το δείτε, για να μην υπάρχουν αδικίες, άλλωστε, για να υπάρχει και ποιότητα στον αθλητισμό, πρέπει ο προπονητής - ο γυμναστής- να κάνει τη δουλειά του, απρόσκοπτα από την καθημερινότητα και την ακρίβεια.

Κύριε Υπουργέ, τα σωματεία χρειάζονται την οικονομική στήριξη. Κύριε Υπουργέ, τα σωματεία από τις νησιωτικές περιοχές ζητούν τη στήριξη της πολιτείας και το Υπουργείο οφείλει να ανταποκριθεί, διασφαλίζοντας, όμως, ταυτόχρονα και τα δικαιώματα των προπονητών / γυμναστών, γιατί είναι ένας κλάδος, που έχει βιώσει, σε τεράστιο βαθμό, την εργασιακή ανασφάλεια. Επιβάλλεται, λοιπόν, το Υπουργείο να εκπονήσει περαιτέρω ένα συγκεκριμένο σχέδιο στήριξης των σωματείων στις νησιωτικές μας περιοχές και μια επιπλέον οικονομική ενίσχυση. Δεν είναι κακό να υπάρχουν έξτρα ενισχύσεις για τα νησιά μας, για τους ακρίτες μας και να μη μείνετε σε ειδικές ρυθμίσεις μόνο για τους προπονητές.

Αγαπητοί συνάδελφοι, θα σταθώ τώρα στις ρυθμίσεις για το πρόγραμμα « Άθλησης για όλους». Τα προγράμματα αυτά προσφέρουν σε πολίτες όλων των ηλικιών, αλλά ιδίως στις κοινωνικά και οικονομικά ευπαθείς ομάδες, στα άτομα με αναπηρία, στα άτομα με χρόνιες παθήσεις, πρόσβαση στο κοινωνικό αγαθό του αθλητισμού και γι’ αυτό θα πρέπει εν τοις πράγμασι, να έχουν τη στήριξή μας. Ταυτόχρονα, δίνουν τη δυνατότητα απασχόλησης, σε σημαντικό αριθμό, ανέργων και μη απασχολούμενων γυμναστών.

Η απόφαση της Γενικής Γραμματείας Αθλητισμού να μη συμμετέχει στην υλοποίηση προγραμμάτων, την περίοδο 2021-2022, προκάλεσε την απογοήτευση των πολιτών, αλλά και την αντίδραση των φορέων της Τοπικής Αυτοδιοίκησης, επίσης των τοπικών φορέων και των ενώσεων γυμναστών, ενώ το τελευταίο οργανωτικό πλαίσιο για τα προγράμματα «Άθληση για όλους» είχε υπογραφτεί, μόλις τον Φεβρουάριο του 2020 και περιλάμβανε διατάξεις για τον ανασχεδιασμό και τον έλεγχο και την αξιολόγηση προγραμμάτων.Μάλιστα, στον Κοινοβουλευτικό Έλεγχο, σε σχετικές ερωτήσεις, που σας είχα απευθύνει, κύριε Υπουργέ, είχατε χαρακτηρίσει προβληματική την τότε δομή των προγραμμάτων, προαναγγέλλοντας τη δημιουργία νέου πλαισίου για τα προγράμματα «Άθληση για όλους».

Εδώ, λοιπόν, κύριε Υπουργέ, θα θέλαμε να μας πείτε σε ποιο βαθμό υλοποιήθηκαν τα προγράμματα «Άθλησης για όλους», για την περίοδο 2021-2022, που η Γενική Γραμματεία δεν συμμετείχε στη χρηματοδότηση, καθώς και σε ποιο βαθμό υλοποιούνται, σήμερα; Οι δε περιορισμοί, που βάζετε, κύριε Υπουργέ, όπως για τη χρηματοδότηση των φορέων, που υλοποιούν προγράμματα, όπως για την κάλυψη της μισθοδοσίας του προσωπικού με το αντίτιμο, που δίνουν οι αθλούμενοι, όπως για τη μη προσμέτρηση της προϋπηρεσίας αυτής για τους γυμναστές, πολύ φοβάμαι ότι δημιουργούν πρόβλημα, παρά λύση. Μάλιστα, εδώ φοβάμαι, ότι θα δημιουργήσουν περαιτέρω προβλήματα και στην υλοποίηση των προγραμμάτων.

Κύριε Υπουργέ, όσον αφορά στο Μητρώο κρατικών φορέων, έχω επανειλημμένως τονίσει ότι η ύπαρξη μητρώου είναι σημαντική για την πολιτεία και τους αθλούμενους, αφού συμβάλλει στη διαφάνεια στο χώρο του αθλητισμού. Στην πραγματικότητα, όμως, το μητρώο έχει υλοποιηθεί τα τελευταία χρόνια μετ’ εμποδίων και μάλιστα, σε μια εποχή, που βιώνουμε τον ψηφιακό μετασχηματισμό, τις νέες τεχνολογίες, τα νέα δεδομένα, δεν θα έπρεπε, δηλαδή, να έχουν μπει αγκάθια.

Οι χρόνιες παθογένειες του χώρου δεν έχουν αντιμετωπιστεί και οι αθλητικοί φορείς αντιμετωπίζουν μεγάλα προβλήματα, κατά την ολοκλήρωση της εγγραφής τους. Εμείς, κύριε Υπουργέ, σας έχουμε τονίσει ότι το μητρώο επιβάλλεται να είναι λιτό, χωρίς εμπλοκή, χωρίς γραφειοκρατία. Σήμερα, μάλιστα, συνδέεται το μητρώο, με κυρώσεις, σε βάρος των διοικήσεων.

Ορίζεται ότι τα μέλη του Διοικητικού Συμβουλίου των αθλητικών φορέων, που δεν θα εγγράφονται στο μητρώο ή δεν θα επικαιροποιούνται τα στοιχεία τους έγκαιρα, άμεσα θα εκπίπτουν. Είναι μία κρίση, που μπορεί να οδηγήσει και σε αδικίες και σε απομάκρυνση ανθρώπων, που πραγματικά συμβάλλουν στην καλή λειτουργία των αθλητικών χώρων. Διότι, η μη έγκαιρη εγγραφή στο μητρώο, καθώς και η μη έγκαιρη ενημέρωση των στοιχείων δεν μπορούν να οδηγούν σε αλλαγή διοικήσεων, εν μια νυκτί.

Τώρα, σε ό,τι αφορά το σύστημα «ΧΙΛΩΝ», το νομοσχέδιο ορίζει ότι οι ομοσπονδίες θα αξιολογούνται από τη Γενική Γραμματεία Αθλητισμού, με βάση τη δραστηριότητα, το μέγεθος, τις διακρίσεις και τη διακυβέρνηση, χωρίς όμως να γίνεται κανένας περαιτέρω προσδιορισμός των κριτηρίων αυτών. Το πεδίο για την κρίση, εκ μέρους της Γενικής Γραμματείας Αθλητισμού, είναι ιδιαίτερα ευρύ και αυτό κρατήστε το. Και σας ερωτώ, λοιπόν. Πώς θα εφαρμοστούν τα κριτήρια αυτά και σε ποιο έλεγχο θα υπόκεινται οι αθλητικές ομοσπονδίες; Είναι ερωτήματα, που θέλουν την απάντησή τους.

Τέλος, θα αναφερθώ στη διάταξη, που επιτρέπει τη χρήση του πετρελαίου θέρμανσης για τη θέρμανση των κολυμβητικών δεξαμενών. Είναι ένα ζήτημα, που είχε προκαλέσει μεγάλα προβλήματα στους αθλητικούς φορείς, λόγω της ενεργειακής κρίσης. Συνεπώς, η συγκεκριμένη ρύθμιση θα έλεγα ότι είναι στη σωστή κατεύθυνση.

Τέλος, θα ήθελα να αναφερθώ στη Super league 2. Όσα συμβαίνουν, κύριε Υπουργέ, δεν μας βρίσκουν σύμφωνους. Αφήνουν πολλά ερωτηματικά. Έχουμε δει τις τελευταίες ημέρες ένα ping pong ανακοινώσεων, με πολλές αντεγκλήσεις. Δημιουργείται ένα γκρίζο τοπίο και εδώ θα θέλαμε σαφείς απαντήσεις. Δεν μπορούν να μπαίνουν οι ομάδες της Super league2 στον αυτόματο πιλότο, χωρίς να γνωρίζει κανείς, δηλαδή, τι μέλλει γενέσθαι, την επόμενη μέρα με το «ΣΤΟΙΧΗΜΑ». Επίσης, κύριε Υπουργέ, επιτέλους, θα ήθελα να το ξεκαθαρίσουμε ότι θα πρέπει να αποτελέσει μόνιμο και σταθερό χρηματοδότη του αθλητισμού, γιατί το προϊόν του «ΣΤΟΙΧΗΜΑΤΟΣ», δηλαδή, το αντικείμενό του, είναι ουσιαστικά ο αθλητισμός, είναι το ποδόσφαιρο, είναι το μπάσκετ και τα υπόλοιπα αθλήματα.

Αναμένω τις απαντήσεις σας εδώ, όπως και τις τοποθετήσεις των φορέων και θα τοποθετούμε αναλυτικά στη σχετική συζήτηση επί των άρθρων. Επιφυλασσόμαστε επί της αρχής για την Ολομέλεια. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε. Σε κάθε νέο αθλητικό νομοσχέδιο, όλες οι κυβερνήσεις, διαχρονικά, οι διατάξεις που φέρνουν και εμπεριέχουν αυτά, ένα και μόνο σκοπό έχουν: Πώς θα προστατευθεί το προϊόν, ο αθλητισμός ως εμπόρευμα, εννοώ. Αυτόν το στόχο, κατά την άποψή μας, υπηρετεί και το παρόν σχέδιο νόμου, το οποίο αποτελείται από ένα πλήθος ανάκατων διατάξεων, παλαιότερων νόμων, προηγούμενων, τις οποίες αλλάζει η Κυβέρνηση ή τις προσαρμόζει στις ανάγκες του εμπορευματοποιημένου αθλητισμού, τη διασφάλιση της ελεύθερης πρόσβασης των επιχειρηματικών συμφερόντων και τον αποκλεισμό του λαού και της νεολαίας από το δικαίωμα της δημόσιας δωρεάν σωματικής άσκησης και φυσικής αγωγής, έχοντας ως δεδομένο ότι ο αθλητισμός είναι δικαίωμα, δεν είναι πολυτέλεια, ούτε εμπόρευμα, καθώς επίσης και στην εξυπηρέτηση των εκάστοτε μικροκομματικών σκοπιμοτήτων, για τον ασφυκτικό έλεγχο αθλητικών ομοσπονδιών και σωματείων, τη συμπίεση έως συρρίκνωση των κρατικών επιχορηγήσεων σε ομοσπονδίες και αθλητικά σωματεία και μάλιστα, υπό τη δαμόκλειο σπάθη του αθλητικού μητρώου, το οποίο εργαλειοποιείται, για να υπηρετήσει αυτόν το στόχο της Κυβέρνησης, των κυβερνήσεων και φυσικά την τήρηση όλων αυτών, στα πλαίσια του νόμου και της τάξης. Απόδειξη ότι εντείνει την επίθεσή του στον κόσμο του αθλητισμού, που εθελοντικά συμμετέχει στις διοικήσεις, αφού φτιάχνει πειθαρχικά και μιλάει και για έκπτωση διοικήσεων, ωσάν να ήταν εγκληματίες !

Εμπεριέχει και αυταρχικές διατάξεις το νομοσχέδιο, αφού ακόμα και για τις χρηματοδοτήσεις στις ομοσπονδίες, θα αποφασίζει ο ίδιος ο Υπουργός, με δικά του κριτήρια. Από πού και ως πού, αποκλειστικά με κριτήρια του ίδιου του Υπουργού; Όχι μόνο δεν λύνει τίποτα από τα καυτά προβλήματα, που συνεχίζουν να υπάρχουν, αλλά επιδεινώνει, ακόμα περισσότερο, την κατάσταση, που υπάρχει.

Την ώρα που συζητάμε αυτό το νομοσχέδιο, αυτές τις ημέρες, συντελούνται γεγονότα, που δεν μπορούμε να κλείσουμε τα μάτια και να τα προσπεράσουμε. Πρώτον, χθες έκλεισε ο Άγιος Κοσμάς, μπήκαν κιγκλιδώματα. Μόνο αθλητές, λέει, θα μπαίνουν σε αυτά και για ένα σύντομο περιορισμένο χρονικό διάστημα. Ερχόταν ο κόσμος με τα αυτοκίνητά του και τους έδιωχναν οι φύλακες, κόσμος από όλη την Αθήνα. Βέβαια, έχουν γνώση οι φύλακες, διότι εργατικά σωματεία, φορείς της περιοχής, αθλητικά σωματεία, απάντησαν χθες, γκρεμίζοντας τα κιγκλιδώματα, που είχαν τοποθετηθεί στην είσοδο, εκφράζοντας με αυτόν τον τρόπο την αντίθεσή τους στο σφράγισμα των εγκαταστάσεων του Αγίου Κοσμά. Και φυσικά, δεν πρέπει να μας πει πάλι ο Υπουργός αυτό που είπε στη Βουλή, σε ερώτηση του Κόμματός μας, του συναδέλφου, του κυρίου Γκιόκα, ότι όλοι οι δρομείς, όλοι οι εργαζόμενοι, η νεολαία, οι οικογένειες, τα σχολεία, που αξιοποιούσαν τις εγκαταστάσεις, εκτός από τους αθλητές υψηλών επιδόσεων, κακώς τις αξιοποιούσαν, αυτό μας είπε ότι λέει δεν φτιάχτηκαν γι’ αυτούς. Πραγματικά, γελάει όλη η Ελλάδα, μένουμε έκπληκτοι με αυτές τις τοποθετήσεις και δηλώσεις.

Να σας πω τι έλεγαν οι αθλητές, από το 2016 και εσείς, κύριοι του ΣΥΡΙΖΑ, μέχρι σήμερα, στις διάφορες φιέστες, που έγιναν, από τον κ. Κοντονή, μέχρι το σημερινό Υπουργό; Μας έλεγαν και μας έδειχναν με το δάχτυλο το που θα γίνουν οι νέες αντίστοιχες εγκαταστάσεις στο βόρειο τμήμα, που αφού ολοκληρωθούν, τότε θα μετεγκατασταθεί το Αθλητικό Κέντρο. Ούτε τούβλο δεν έχει μπει, ούτε τούβλο! Και αντί να φτιάχνετε, εσείς γκρεμίζετε και μιλάμε για προ - Ολυμπιακή χρονιά προετοιμασίας και στα μισά αγωνίσματα στίβου δεν υπάρχουν χώροι προετοιμασίας ! Η Παιανία κλειστή, μέχρι τώρα, ο Άγιος Κοσμάς κλείνει, το Πανελλήνιο κλειστό, παραλίγο να μη γίνει, γιατί το ΣΕΦ ήθελε επισκευές και την ίδια στιγμή μιλάμε για μετάλλια, την ανάγκη να πρωταγωνιστήσει η χώρα κτλ..

Έτσι, λοιπόν, αντιλαμβάνεστε την προαγωγή του αθλητισμού, του λαϊκού αθλητισμού, σε αντίθεση με αυτό που πάντα έλεγε το Κομμουνιστικό Κόμμα Ελλάδας, ότι ο αθλητισμός, επαναλαμβάνω, είναι δικαίωμα και δεν είναι πολυτέλεια, δεν είναι για τους λίγους, δεν είναι για τα συμφέροντα;

Να θυμίσουμε ότι η κατασκευάστρια εταιρεία έχει το πράσινο φως από την Κυβέρνηση, καθώς και διασφαλισμένο όλο το νομοθετικό πλαίσιο από Νέα Δημοκρατία, ΣΥΡΙΖΑ και ΠΑΣΟΚ και προχωράει βήμα - βήμα και με ταχείς ρυθμούς το σχεδιασμό για τη μετατροπή του χώρου του Ελληνικού και του Αθλητικού Κέντρου, σε εγκαταστάσεις για τους λίγους. Κι αυτό, γιατί οι χώροι και οι εγκαταστάσεις του Αγίου Κοσμά, με βάση το ν. 4422/2016 της Κυβέρνησης ΣΥΡΙΖΑ-ΑΝΕΛ, ανήκουν πλέον στην κατασκευάστρια εταιρεία, που έπειτα από τα εγκαίνια έναρξης του έργου από τον Πρωθυπουργό, προχωράει το σχεδιασμό, προσμένοντας, βέβαια, μεγάλα κέρδη, έχοντας εξασφαλίσει την ψήφο και του ΣΥΡΙΖΑ και του ΠΑΣΟΚ στις μετέπειτα ρυθμίσεις και νόμους.

Δεν μπορεί, λοιπόν, καμία κυβέρνηση και τα ιδιωτικά συμφέροντα να τσαλαπατούν, στην κυριολεξία, τα δικαιώματα του λαού και της νεολαίας, στην Αθήνα, για ελεύθερη πρόσβαση στην παραλία και για σύγχρονες υποδομές άθλησης.

Δεύτερο ζήτημα. Αυτό το διάστημα, εκατοντάδες αθλητές, παίκτες της Super League 2, είναι στον αέρα. Απλήρωτα συμβόλαια, άνθρωποι με οικογένειες, με ανάγκες, χωρίς εισόδημα, χωρίς ασφαλιστική κάλυψη. Δεν μιλάμε για τις ΠΑΕ ούτε για τους ιδιοκτήτες. Αυτοί θα βρουν την άκρη, θα τα βολέψουν μια χαρά. Μιλάμε για τους παίκτες. Σας λέμε ότι δεν κρατήσατε τη συμφωνία. Διαβάζουμε ότι άλλα χρήματα τους είχατε υποσχεθεί και άλλα τελικά τους δώσατε. Και σας ρωτάμε. Τι θα γίνει με όλο αυτόν τον κόσμο; Τι θα γίνει με αυτά τα παιδιά, με τους αθλητές; Θα είναι τα θύματα, δηλαδή, των ΠΑΕ; Αποδεικνύεται, τελικά, ότι αυτοί είστε.

Ας πάμε στο αυτό καθαυτό νομοσχέδιο, όπου φαίνεται έκδηλα η έχθρα σας, απέναντι στο λαϊκό αθλητισμό και η επιχειρούμενη προσπάθεια σας για παράδοσή του στο ιδιωτικό κεφάλαιο. Σκαρφίζεστε διάφορα τερτίπια και φωτογραφικές διατάξεις, για να το ευνοήσετε: Αμέσως, από το άρθρο 4, που καταργείτε το τεκμήριο για την άσκηση εμπορικής δραστηριότητας, γεγονός ασυμβίβαστο, για τη λειτουργία των αθλητικών σωματείων.

Συστέγαση σωματείων με εμπορικές επιχειρήσεις. Ανοίγει ευθέως ο δρόμος για τη λειτουργία των αθλητικών σωματείων, σαν επιχειρήσεις, αφού πλέον μπορεί η έδρα του σωματείου να είναι η έδρα κάποιας επιχείρησης και αυτό να μην επιφέρει την ανάκληση της αθλητικής αναγνώρισης του σωματείου, όπως θα συνέβαινε, πριν την ψήφιση της υπουργικής απόφασης. Είναι ξεκάθαρο ότι στοχεύει στον ερασιτεχνικό αθλητισμό και μόνο.

Στο πλαίσιο της λογικής του λιγότερου κράτους και στις επιχορηγήσεις και των προσλήψεων μέσω ΑΣΕΠ και στον τομέα αυτό του αθλητισμού, τροποποιήσατε, με υπουργική απόφαση, την εξαίρεση των προσλήψεων, μέσω ΑΣΕΠ, που είχε εισάγει ο αθλητικός νόμος για τις ομοσπονδίες των οποίων τα έσοδα από την τακτική κρατική επιχορήγηση υπερβαίνουν το 50% των εσόδων τους. Με την υπουργική απόφαση, στην εξαίρεση αυτή, προστίθενται στον υπολογισμό της κρατικής χρηματοδότησης και τα έσοδα από το «ΣΤΟΙΧΗΜΑ». Εδώ, μιλάμε για κόλπο. Με αυτό το κόλπο, τώρα, εξισώνετε τα έσοδα από το «ΣΤΟΙΧΗΜΑ», με την τακτική χρηματοδότηση της Γενικής Γραμματείας, συνυπολογίζοντάς τα στην ετήσια χρηματοδότηση των ομοσπονδιών. Οι ομοσπονδίες, που βάσει του παραπάνω υπολογισμού, τα έσοδα τους από την τακτική χρηματοδότηση είναι πάνω από το 50% του συνόλου των εσόδων τους, θα προσλαμβάνουν οι ίδιες το προσωπικό, αντί μέσω του ΑΣΕΠ.

Με βάση το άρθρο 6 του παρόντος νομοσχεδίου, αναφορικά με τον προσδιορισμό της κρατικής χρηματοδότησης στις ομοσπονδίες και την τροποποίηση, που κάνατε στον ν. 2725/99, θεωρείτε το «ΣΤΟΙΧΗΜΑ», ως τακτική επιχορήγηση - επικίνδυνο από κάθε πλευρά- και αυτό οδηγεί, αντικειμενικά, σε νέες περικοπές από τον προϋπολογισμό. Και επειδή οι ομοσπονδίες καταγγέλλουν το τέχνασμα αυτό, που κάνετε, βγαίνετε και λέτε ότι αν δεν σας πουν ευχαριστώ, θα τους κόψετε την κρατική χρηματοδότηση ! Λες και τα χρήματα βγαίνουν από τη δική σας τσέπη.

 Από τη μία, απεργάζεστε, έως και την πλήρη περικοπή της κρατικής χρηματοδότησης και από την άλλη, ενθαρρύνετε την επιβολή χαρατσιών σε αθλητές και γονείς, όπως με την αύξηση των παραβόλων στην Κολυμβητική Ομοσπονδία, 40 ευρώ για κάθε αθλήτρια και για τα αστέρια 20 ευρώ έκαστος, για να συμμετέχουν στους χειμερινούς αγώνες καλλιτεχνικής κολύμβησης Open και νεανίδων, που θα διεξαχθούν, 18 και 19 Φεβρουαρίου, στο Κολυμβητήριο Χαλανδρίου. Μια τακτική, βέβαια, που την είχε ξεκινήσει ο ΣΥΡΙΖΑ και την επεκτείνει τώρα, φυσικά, η Νέα Δημοκρατία. Είναι απαράδεκτη, τόσο η συμπεριφορά της διοίκησης της Κολυμβητικής Ομοσπονδίας σε αθλητές και σωματεία, αλλά και της Κυβέρνησης, του κυρίου Υφυπουργού, που δίνει κάλυψη και ενθαρρύνει τέτοιες μεθοδεύσεις.

Πραγματικά, αυτά τα παράβολα είναι ληστεία, όπως και όλα τα χαράτσια, που έχουν μπει. Είναι ληστεία, είναι εξωφρενικά, είναι παράλογα, είναι αδιανόητα, ιδιαίτερα σε συνθήκες οικονομικής ασφυξίας, ακρίβειας, ενεργειακής φτώχειας. Πραγματικά, αν θέλει ο κ. Υφυπουργός να δείξει την πυγμή του, τη στιβαρότητα του, ας παρέμβει εδώ και τώρα, να σταματήσει αυτή η λογική του εμπορίου και του χαρατσώματος.

Στο ίδιο, βέβαια, πνεύμα απαξίωσης του δικαιώματος στην άθληση για όλους, είναι ότι οι διατάξεις του προγράμματος, για τα προγράμματα και εκδηλώσεις «Άθληση για όλους», προσπαθεί η Κυβέρνηση, με κατευναστικές μεθόδους, να μπαλώσει την αποχώρηση της Γενικής Γραμματείας Αθλητισμού από το πρόγραμμα «Άθληση για όλους» για το 2021 και το 2022. Αυτό σήμανε και το αυτόματο κόψιμο της χρηματοδότησης, που τελικά καταλήγει και στην πλήρη κατάργησή του, διότι, με τις παρούσες διατάξεις, δεν επαναφέρει η Κυβέρνηση το πρόγραμμα, όπως ήταν πριν το 2021. Καμία σχέση οι διατάξεις του παρόντος νομοσχεδίου, με το αίτημα να επανέλθουν στους δήμους τα προγράμματα αυτά, με βάση πληθυσμιακά κριτήρια, για την καταγραφή των αναγκών.

Αυτό που κάνετε είναι επαναφορά του προγράμματος, με ιδιωτικο-οικονομικούς όρους και πόρους. Έφυγε η ευθύνη της χρηματοδότησης των προγραμμάτων από τη Γενική Γραμματεία. Προβλεπόταν, μάλιστα, ένας ολόκληρος ετήσιος προϋπολογισμός και πλέον, εξαρτάται από τα δίδακτρα ή από διάφορες δωρεές, χορηγίες κλπ.. Είναι η τρανή επιβεβαίωση ότι η σωματική άσκηση, η ενασχόληση με ένα άθλημα, αποτελούν πολυτέλεια για την πλειοψηφία του λαού και ιδιαίτερα για τη νεολαία. Οι αντιδράσεις του αθλητικού κόσμου, των γυμναστών και των φορέων τους, που ζητούν την άμεση επαναφορά και αναβάθμιση του προγράμματος «Άθληση για όλους», είναι δικαιολογημένες. Εμείς τις στηρίζουμε και μάλιστα, απαιτούμε προγράμματα, με κρατική χρηματοδότηση, που θα διασφαλίζει πλήρη εργασιακά και ασφαλιστικά δικαιώματα. Προγράμματα για το παιδί, για τη γυναίκα, την τρίτη ηλικία, τους εργαζόμενους.

Σε σχέση με τη διοργάνωση δρομικών αθλητικών δραστηριοτήτων, εδώ τώρα, εισάγετε διατάξεις, που προβλέπουν διοργάνωση μαραθωνίων, άλλων αγώνων, από την Εκκλησία μέχρι και τον οποιοδήποτε ξενοδοχειακό όμιλο, στα πλαίσια, παραδείγματος χάρη, ενός αθλητικού τουρισμού. Δηλαδή, έχουμε ένα ξεχείλωμα στο ποιος θα έχει το δικαίωμα για κάτι τέτοιο. Εμείς θεωρούμε ότι είναι αυτονόητο και δεσμευτικό, ότι μία αθλητική ομοσπονδία έχει την αποκλειστική αρμοδιότητα και ευθύνη προκήρυξης διοργάνωσης ή έγκρισης οποιουδήποτε αγωνίσματος διεξάγει και περιλαμβάνει στο καλεντάρι της η αντίστοιχη παγκόσμια ομοσπονδία. Και το λέμε αυτό, φέρνοντας το παράδειγμα του ΣΕΓΑΣ. Ο ΣΕΓΑΣ είναι η μόνη αναγνωρισμένη από τη ΔΟΕ αθλητική ομοσπονδία, για να καλλιεργεί και να αναπτύσσει όλα τα αγωνίσματα του στίβου, που περιλαμβάνονται, στο επίσημο πρόγραμμα των Ολυμπιακών Αγώνων και στο επίσημο πρόγραμμα της Παγκόσμιας Ομοσπονδίας Στίβου.

Βέβαια, ζήσαμε και την απόλυτη τρέλα, να ζητάει το Υπουργείο από το ΣΕΓΑΣ - και όχι μόνο, βέβαια - αθλητική αναγνώριση, όταν αυτή αποτελεί αναπόσπαστο μέρος, μέλος της Παγκόσμιας Ομοσπονδίας Στίβου.

Θα επικαλεστώ αυτό που και η ίδια η Γενική Γραμματεία Αθλητισμού επικαλείται: Ότι αθλήματα είναι αυτά, που διοικούνται από τις Διεθνείς Ομοσπονδίες, που αναγνωρίζονται από τη Διεθνή Ολυμπιακή Επιτροπή, η οποία αναγνωρίζει μία μόνο Ομοσπονδία ανά άθλημα. Αυτό, λοιπόν, πρέπει να αποτυπώνεται καθαρά, στις διατάξεις του νομοσχεδίου, ώστε οποιοσδήποτε φορέας από αυτούς, που περιγράφονται στο άρθρο 14, παράγραφος 4 του νομοσχεδίου και θέλει να διοργανώσει τα συγκεκριμένα αγωνίσματα, να γνωρίζει και να είναι υποχρεωμένος να λάβει την προηγούμενη έγκριση της Ομοσπονδίας.

Υπ’ αυτήν την έννοια, επειδή έχουμε δει και τις προτάσεις του ΣΕΓΑΣ, συμφωνούμε με την πρόταση, που έχει διατυπώσει, κατά τη φάση της διαβούλευσης, για να συμπεριληφθεί στην παράγραφο 4 του άρθρου 14, μια τροποποίηση, που κάνει, σημαντική κατά την άποψή μας, που λέει ότι «Για τη διοργάνωση οποιασδήποτε αναμέτρησης αθλητών ή ομάδων αθλητών αθλήματος ή αγωνίσματος, συμπεριλαμβάνεται στο επίσημο αγωνιστικό πρόγραμμα της οικείας παγκόσμιας ομοσπονδίας, απαιτείται η προγενέστερη έγκριση της οικείας ομοσπονδίας και ειδικά, οι αθλητικές συναντήσεις και τα αγωνίσματα, τα οποία δεν περιλαμβάνονται στο αγωνιστικό πρόγραμμα της οικείας παγκόσμιας ομοσπονδίας, δύναται να διοργανώνονται και από σωματεία.»

Σταματάω, κύριε Πρόεδρε, εδώ. Θα έχουμε τη δυνατότητα και στις επόμενες συνεδριάσεις να προχωρήσουμε παραπέρα και στο υπόλοιπο νομοσχέδιο, δηλαδή. Επιφυλασσόμαστε, για τις επόμενες συνεδριάσεις, επί της αρχής.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε, κύριε Συντυχάκη.

Το λόγο έχει ο Ειδικός Αγορητής της Ελληνικής Λύσης, κ. Κωνσταντίνος Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης):** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν πάμε σε μία ανάγνωση όλων αυτών, το βασικό, για να καταλάβει και ο κόσμος, είναι ότι αυτό που πάτε να κάνετε, με την κατάργηση του άρθρου 25, να μπορούν, δηλαδή, μεγάλες εμπορικές επιχειρήσεις να έχουν μέσα ερασιτεχνικά σωματεία, αυτό θα έχει ως αποτέλεσμα να δημιουργηθεί ένα πολύ καλό πελατολόγιο. Θαυμάσια, θα μπορούσε κάποιος να πει, διότι αυτά τα σωματεία θα υποστηρίζονται από συγκεκριμένες εμπορικές επιχειρήσεις, θα δημιουργούν έναν αθέμιτο ανταγωνισμό, με ομοειδή αντικείμενα αθλητικών δραστηριοτήτων και όλα καλά, όλα μέλι γάλα σε αυτό. Σωματεία, μέσα σε μεγάλες πολυεθνικές αθλητικών ειδών και όχι μόνο και ό,τι αυτό συνεπάγεται.

Το δεύτερο κομμάτι, όπου μπορεί να μείνει κάποιος - πριν αναφερθώ αναλυτικά - είναι ότι πετάτε απέξω τον ΣΕΓΑΣ, ο οποίος είναι εγκεκριμένος από τη ΔΟΕ, από παγκόσμια προγράμματα στίβου κ.λπ.. Θα γίνονται από εταιρίες κερδοσκοπικού ή μη κερδοσκοπικού χαρακτήρα μεγάλες αθλητικές δραστηριότητες χιλιομέτρων και όποιος κατάλαβε, κατάλαβε. Δεν υπάρχει η υπογραφή της Ομοσπονδίας, θα μπορούν να διοργανωθούν εύκολα, γρήγορα και χωρίς έλεγχο. Πολύ ωραία. Τι άλλο να πούμε; Όσον αφορά στην ασφάλεια; Ποιος εγγυάται εκεί;

Πιο συγκεκριμένα, τώρα. Εμπεριέχονται αρκετές εξουσιοδοτικές διατάξεις, με τις οποίες δίνονται εξουσίες σε Υπουργούς να αποφασίζουν υποκειμενικά, κατά τη βούλησή τους, για ορισμένα θέματα. Εν προκειμένω, μπορούν να καθορίζουν την αποζημίωση των μελών, που μετέχουν σε κλιμάκια ελέγχου αθλητικών φορέων. Αδιαφανής αυτή η διάταξη, αυθαίρετη. Αξιοπρόσεκτο είναι ότι οι Υπουργοί αποφασίζουν για το ύψος της αποζημίωσης, κατά παρέκκλιση συγκεκριμένης νομοθετικής διάταξης. Για άλλη μια φορά, έρχονται οι Υπουργοί παρουσιάζονται, ως τα ανώτατα όργανα, που αποφαίνονται και καθορίζουν αποζημιώσεις μελών. Δηλαδή, κρεοντικά πάλι, για μία ακόμη φορά. Αυτή είναι η κυβερνητική πολιτική. Μοιράζουν όπου θέλουν. Οι υπουργικές αποφάσεις, στην πραγματικότητα, είναι φωτογραφικές αποφάσεις.

Στη συνέχεια, στις ανωτέρω διατάξεις, προβλέπεται ότι μπορούν να διεξάγονται αθλητικές συναντήσεις - αυτό που είπαμε - δρομικών αθλητικών δραστηριοτήτων από οποιοδήποτε νομικό πρόσωπο, ακόμη και από ενώσεις προσώπων κερδοσκοπικού και μη κερδοσκοπικού χαρακτήρα, χωρίς να υπάρχει προηγούμενη έγκριση και βεβαίωση για την ασφάλεια του χώρου.

Είναι μια διάταξη, που δημιουργεί επικινδυνότητα, αφού δεν θα έχει γίνει κανένας έλεγχος για την ασφάλεια του χώρου. Επιτρέπεται, λοιπόν, η διοργάνωση δρομικών αθλητικών δραστηριοτήτων, χωρίς να απαιτείται βεβαίωση για την ασφάλεια. Ποιος θα έχει την ευθύνη, σε περίπτωση που συμβεί οτιδήποτε; Πείτε το, είναι μια επιπόλαια διάταξη, που επιτρέπει τη διοργάνωση δρομικών αθλητικών δραστηριοτήτων από ενώσεις μη κερδοσκοπικού χαρακτήρα, χωρίς να υπάρχει προηγουμένως άδεια.

Αρκετές διατάξεις, αυστηροποιούνται, κάτι που από πρώτης όψεως μπορεί να κριθεί θετικά, ωστόσο τώρα, επειδή πρόκειται για διατάξεις, που αφορούν μέλη οργάνων διοίκησης, αλλά και αθλητικές ανώνυμες εταιρείες, η αυστηροποίηση των διατάξεων μπορεί να γίνεται και σκόπιμα, υπό την έννοια να αποκλειστούν κάποιοι από τη χορήγηση πιστοποιητικού. Το θέμα είναι να εφαρμόζονται ίδιες, ίσες και διαφανείς διαδικασίες, σε όλες τις περιπτώσεις και όχι να τιμωρούνται ή να ανακαλούνται πιστοποιητικά, επιλεκτικά.

Σε άλλο σημείο, αναφέρεται ότι σε περίπτωση που συντρέχει κώλυμα του νόμου, ανεξάρτητα από άλλες κυρώσεις, που επιβάλλονται, τα μέλη εκπίπτουν αυτοδικαίως από τη θέση του οργάνου διοίκησης αθλητικής ανώνυμης εταιρείας. Ακόμη μια αυστηροποίηση, που όμως μπορεί να γίνεται και εσκεμμένα, ώστε να επιβάλλονται και κυρώσεις, αλλά και να εκπίπτουν από τη θέση όργανα στη διοίκηση.

Με τέτοια νομοσχέδια, πρέπει να είμαστε πάρα πολύ προσεκτικοί, επιφυλακτικοί, καθώς πολλές φορές ο πραγματικός σκοπός είναι η ικανοποίηση αιτημάτων συμφερόντων συγκεκριμένων αθλητικών ανωνύμων εταιριών. Εκεί υπάρχει, δηλαδή, θα λέγαμε ένας μπούσουλας, για να ωφεληθούν κάποιες συγκεκριμένες αθλητικές ανώνυμες εταιρείες.

Πάμε, τώρα, στην εφαρμογή των ειδικών ρυθμίσεων της παραγράφου 2 του άρθρου 63, για την αναγνώριση αγωνιστικών διακρίσεων, εξαιτίας των δυσμενών συνεπειών από την Πανδημία της COVID και τον πόλεμο Ρωσίας – Ουκρανίας, τη χρήση πετρελαίου θέρμανσης για τη θέρμανση του νερού χρήσης και του νερού των κολυμβητικών δεξαμενών, των αθλητικών εγκαταστάσεων του δημοσίου, των Οργανισμών Τοπικής Αυτοδιοίκησης, που εποπτεύονται από τη Γενική Γραμματεία Αθλητισμού και βέβαια, την εξουσιοδοτική ρύθμιση προς τον Υπουργό Αθλητισμού να καθορίζει τους επιμέρους δείκτες, που απαρτίζουν τα κριτήρια αξιολόγησης των αθλητικών ομοσπονδιών, η βαρύτητα των κριτηρίων αξιολόγησης και η διαδικασία αξιολόγησης, το ποσό της επιχορήγησης, που συνδέεται.

Δεν λείπουν, όμως και εδώ, κατά παρέκκλιση κειμένων διατάξεων, όπως το άρθρο 24 για παράδειγμα, οι υπερβολικές νομοθετικές εξουσιοδοτήσεις σε Υπουργούς να καθορίζουν σημαντικά ζητήματα, που για λόγους διαφάνειας και αξιοκρατίας, θα έπρεπε να καθορίζονται, μέσω της κοινοβουλευτικής οδού. Είναι αυτό, που είπα και πριν, το περιβόητο άρθρο 25.

Κατά παρέκκλιση διατάξεις πρέπει να εφαρμοστούν και σε άλλους τομείς της καθημερινότητας του ελληνικού νοικοκυριού, δηλαδή, όπως την πλήρη ενεργειακή αναβάθμιση των κτιρίων, που έχουν σφόδρα πληγεί από την ενεργειακή κρίση και όχι μόνο βέβαια στα κολυμβητήρια.

Θεωρούμε τώρα ότι, κατά τη διάταξη του άρθρου 26 του παρόντος, που παραπέμπει ουσιαστικά στην τροποποίηση του άρθρου 4, η οποία προσπαθεί να καλύψει κενά νόμου κάποιας ημετέρας Ομοσπονδίας, γαλάζιας Ομοσπονδίας, η οποία συστεγάζεται, με κάποια εμπορική επιχείρηση και καλύπτεται κάτω από τον μανδύα αυτόν, ώστε να φοροδιαφεύγει και να λειτουργεί παράνομα. Δεν μπορούμε παρά να είμαστε αντίθετοι, πάνω σε αυτό το ζήτημα.

Θεωρούμε ότι η ένταξη του αθλήματος του Τριάθλου στην κατηγορία των εξαιρέσεων της παραγράφου 6, σύμφωνα με την οποία θα δύνανται εφεξής οι αθλητές του Τριάθλου να εγγράφονται, ως μέλη σε σωματεία και να μετέχουν στα όργανα του αθλητικού σωματείου της ένωσης και της Ομοσπονδίας, εφόσον έχουν συμπληρώσει το 35ο έτος της ηλικίας, δεν προσφέρει απολύτως τίποτα. Θεωρούμε ότι πρέπει να αλλάξει και να υπάρξει κατάργηση όλων των εξαιρέσεων ανά άθλημα και να μπορούν οι αθλητές όλων των αθλημάτων να είναι και μέλη των σωματείων τους, ανεξαρτήτως ηλικίας και να μετέχουν στο Διοικητικό Συμβούλιο και στα άλλα όργανα αυτού, εφόσον δεν είναι εν ενεργεία αθλητές.

Για όλους τους ανωτέρω λόγους, δε μπορούμε παρά να είμαστε αντίθετοι, επί της αρχής τουλάχιστον, σε ό, τι αφορά αυτά τα μέρη, που εξετάστηκαν και, όπως είπαμε και πριν, για το άνοιγμα, που γίνεται, σε εμπορικές επιχειρήσεις να έχουν ερασιτεχνικά σωματεία, αλλά και χωρίς την υπογραφή μιας Ομοσπονδίας να γίνονται δραστηριότητες, όπου παραγκωνίζεται ο ΣΕΓΑΣ, προκειμένου να μην υπάρχει ασφάλεια. Είναι σημεία, τα οποία αναλύουμε, μας προβληματίζουν και είμαστε αντίθετοι.

Όπως είπαμε, εμπεριέχονται και αρκετές εξουσιοδοτικές διατάξεις. Θα έχουμε βεβαίως την ευκαιρία να μιλήσουμε αναλυτικά και στη συζήτηση επί των άρθρων.

Υπάρχουν και κάποια άλλα σημεία, όπως οι πρώτες βοήθειες. Για παράδειγμα, στην επικαιροποίηση των στοιχείων των προπονητών, να ζητείται υποχρεωτικώς και βεβαίωση παρακολούθησης εκπαίδευσης στην παροχή πρώτων βοηθειών, ώστε να εξασφαλίζεται, ότι ο προπονητής είναι γνώστης και ικανός στην παροχή τους και ότι η προπόνηση θα διεξάγεται στις ασφαλέστερες, κατά το δυνατόν, συνθήκες. Και βέβαια, η διά βίου εκπαίδευση ενός προπονητή, η προπονητική, που αποτελεί ένα σύνολο γνώσεων μιας σειράς επιστημών. Όλες οι επιστήμες, συνεχώς, εξελίσσονται, μέσω της παραγωγής νέων γνώσεων. Σε αυτό είμαστε σύμφωνοι. Ο προπονητής πρέπει να εμπλουτίζει τις γνώσεις του, να εξειδικεύεται περισσότερο, ανάλογα με τις ανάγκες και τις επιταγές των καιρών, για να προσφέρει καλύτερες υπηρεσίες, που αυτό, βεβαίως, σημαίνει και καλύτερη διάκριση των αθλητών. Πρέπει να γίνεται η δια βίου εκπαίδευση, πάνω σε αυτό το ζήτημα.

Σε ό,τι αφορά τη δυνατότητα έκδοσης της ψηφιακής κάρτας υγείας αθλητή, δεν υπάρχει κάποια ένσταση, ως προς την ψηφιοποίηση της διαδικασίας, αλλά στην ουσία φαίνεται πως νομοθέτης κοιτάει το δέντρο, όχι το δάσος. Καλή η ψηφιοποίηση, αλλά θα ασχοληθούμε επιτέλους σοβαρά, ως κράτος, με τους θανάτους αθλητών, ειδικά σε ερασιτεχνικό επίπεδο; Δυστυχώς, οι περισσότερες ιατρικές εξετάσεις γίνονται επιφανειακά και χωρίς πραγματικό έλεγχο. Θα έπρεπε να ήταν τουλάχιστον υποχρεωτικός ένας υπέρηχος καρδιάς, καθώς το απλό καρδιογράφημα δεν αρκεί και πως οι υπογράφοντες γιατροί φέρνουν ευθύνη, σε περίπτωση παραλείψεων. Σε ένα ευρύτερο, λοιπόν, πλαίσιο, πρέπει να διασφαλιστεί η ύπαρξη γιατρού, σε κάθε επίπεδο διοργάνωσης αγώνων, ακόμη και σε τοπικό, καθώς και η ύπαρξη απινιδωτή, σε κάθε αθλητική εγκατάσταση και αγώνισμα, με την παράλληλη υποχρεωτική παρουσία ατόμου, που να γνωρίζει το χειρισμό του, καθώς και ΚΑΡΠΑ. Θα μπορούσαν, επί παραδείγματι, να είναι υπάλληλοι της Διεύθυνσης Παιδείας Αθλητισμού ή και οικείου δήμου.

Επιπλέον, παρατηρούμε πως εισάγεται μια άδικη μεταχείριση για τους διακριθέντες αθλητές σε αγώνες πανελληνίου επιπέδου, αφού ουσιαστικά δεν θα αναγνωρίζονται οι διακρίσεις τους, αν τα συμμετέχοντα σωματεία δεν έχουν ειδική αθλητική αναγνώριση και δεν είναι εγγεγραμμένα στο Ηλεκτρονικό Μητρώο Αθλητικών Σωματείων. Είναι μια κάκιστη αυτή η συγκεκριμένη νομοθετική πρόβλεψη. Δεν έχει καμία απολύτως λογική η ουσιαστική τιμωρία των διακριθέντων αθλητών, για τυπικές παραλείψεις των συμμετεχόντων αθλητικών σωματείων και αυτή κατ’ εμάς η διάταξη πρέπει, οπωσδήποτε, να αποσυρθεί.

Τέλος, νομοθετείται η ένταξη των οικονομικών δραστηριοτήτων των ιδιωτικών γυμναστηρίων και ιδιωτικών αθλητικών σχολών στη διαδικασία της απλής γνωστοποίησης, χωρίς, δηλαδή, η υποχρεωτική προηγούμενη λήψη διοικητικής άδειας για τη λειτουργία τους. Η συγκεκριμένη επιλογή του Υπουργείου κρίνεται εσφαλμένη, αν όχι και επικίνδυνη. Πιστεύουμε, ότι ειδικά για τις συγκεκριμένες δραστηριότητες θα έπρεπε να προβλέπονται, τουλάχιστον, κάποιες θεμελιώδεις υποχρεώσεις, όπως η ύπαρξη απινιδωτή και η πιστοποίηση γνώσης χειρισμού και εν γένει διαδικασίας ΚΑΡΠΑ, από συγκεκριμένο αριθμό του προσωπικού τους, προκειμένου να διασφαλίζεται η ασφάλεια και η υγεία όσων συμμετέχουν σε αυτά. Προφανώς και αυτές οι προϋποθέσεις θα έπρεπε να ελέγχονται από αρμόδιες υπηρεσίες υποχρεωτικά, για να δοθεί άδεια και όχι να ανοίγουν έτσι απλά, με δυνητικούς, μετέπειτα ελέγχους. Θεμιτή η επιτάχυνση των διαδικασιών και η διευκόλυνση στην άσκηση οικονομικής δραστηριότητας, αλλά να είναι και κάποιοι ευαίσθητοι τομείς, όπως οι συγκεκριμένοι, στους οποίους πρέπει, πρωτίστως, να εγγυάται, ως ένα βαθμό, το κράτος, μέσω της εποπτείας του, την υγεία και την ασφάλεια των πολιτών.

Επιφυλασσόμαστε, λοιπόν. Βλέπουμε πάρα πολλά τρωτά σημεία, που ανοίγουν την κερκόπορτα για ιδιωτικοποίηση και εμπορευματοποίηση του αθλητισμού, χωρίς να υπάρχει έλεγχος από το αρμόδιο όργανο, όπως είναι ο ΣΕΓΑΣ και δίνεται η δυνατότητα σε μεγάλες εμπορικές επιχειρήσεις, κατά το δοκούν, να χρησιμοποιούν σωματεία, για να κερδίσουν περισσότερο, να φοροδιαφεύγουν, με υπερτιμολογήσεις δραστηριοτήτων. Είναι γνωστά όλα αυτά. Να θολώνουν τα νερά και, βέβαια, να ανοίγει ο ασκός του Αιόλου, για ένα πελατολόγιο από ημετέρους, αφού τα σωματεία θα έχουν τη δικαιοδοσία από αυτές τις εταιρείες, για να ελέγχονται και να εμπλουτίσουν τα μέλη τους, ανάλογα, όπως θα κρίνουν αυτές οι εταιρείες. Είναι ό,τι χειρότερο κατ’ εμάς να μπορεί να υπάρξει αυτή η δυνατότητα, δυστυχώς, από μεγάλες εταιρείες. Να μπορούν, δηλαδή, να έχουν και αθλητικά σωματεία και να τα χειρίζονται, ανάλογα με τα οικονομικά τους και τα εμπορικά τους συμφέροντα. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Και εγώ ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Λαμπρούλης Γεώργιος, Κομνηνάκα Μαρία, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο θα λάβει η Ειδική Αγορήτρια του ΜεΡΑ25, η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):**  Ευχαριστώ πολύ, κύριε Πρόεδρε.

Θα προσπαθήσω, σε αυτή τη συζήτηση επί της αρχής, να είμαι πολύ συνοπτική, ελπίζοντας και πιστεύοντας ότι στην επί των άρθρων συζήτηση θα υπάρξει ένας ουσιαστικός διάλογος και από τις παρατηρήσεις, που θα κάνουμε, ελπίζω και πιστεύω πάλι, ότι ο κ. Υπουργός θα δεχθεί αρκετές.

Έχουμε, λοιπόν, μπροστά μας ένα νέο σχέδιο νόμου από το Υφυπουργείο Αθλητισμού, κατά βάση και με τη συμμετοχή και άλλων κατά περίπτωση Υπουργείων.

Θεωρούμε ότι δεν πρόκειται για μια ολιστική νομοθετική παρέμβαση. Είναι μια σειρά από τροποποιήσεις διατάξεων, που ισχύουν στο θεσμικό πλαίσιο του αθλητισμού, με την επίκληση της θωράκισης και εξορθολογισμού της αθλητικής νομοθεσίας.

Σε γενικές γραμμές, το νομοσχέδιο, θεωρούμε ότι είναι ειλικρινές, προσπαθεί να διορθώσει αποσπασματικά, είναι αλήθεια, κενά και ελλείψεις της ισχύουσας νομοθεσίας. Μετράμε εδώ 22 ειδικές τροποποιητικές διατάξεις. Θα δούμε ειδικότερα στην κατ’ άρθρον συζήτηση το αν και πόσο το καταφέρνει με επιτυχία σε κάθε του σημείο.

Αυτό που πρέπει εξαρχής να σημειώσουμε είναι ότι τις ρυθμίσεις του νομοσχεδίου μπορούμε να τις διακρίνουμε σε δύο κατηγορίες. Υπάρχουν πρώτα αυτές, που η ανάγκη των νέων αυτών νομοθετικών παρεμβάσεων προέκυψε, λόγω εκτάκτων και όχι εξαρχής προβλέψεις των συνθηκών, όπως η Πανδημία, αλλά και ο πόλεμος στην Ουκρανία. Αυτοί ήταν παράγοντες, που δημιούργησαν, πράγματι, ιδιαίτερα δεδομένα, που πρέπει να αντιμετωπιστούν, έστω και εκ των υστέρων, όπως, παραδείγματος χάριν, στα άρθρα 21 και 22.

Υπάρχουν, όμως και κενά, που έρχονται τώρα να καλυφθούν ή προβλέψεις, που πρέπει να διορθωθούν, επειδή ήταν ατελής η αρχική νομοθέτηση, χωρίς αυτό να οφείλεται σε μεταγενέστερη αλλαγή των δεδομένων.

Δεν είναι σκοπός μας να ασκήσουμε τώρα κριτική γι’ αυτά, κύριε Υπουργέ. Είναι αναμφίβολα θετικό να αναπτύσσονται τα διορθωτικά αντανακλαστικά, όταν πραγματικά υπάρχει τέτοια ανάγκη.

Θέλω, όμως, εδώ να πω κάτι, που νομίζω ότι έχει σημασία. Όλα αυτά τα κενά, οι παραλείψεις ή τα λάθη είναι βέβαιο ότι δεν θα υπήρχαν, εάν είχε ακολουθηθεί άλλη πρακτική στην αρχική νομοθέτηση. Εννοώ, κυρίως, ότι ο διάλογος, η ανοικτή γραμμή της Κυβέρνησης με την αθλητική κοινότητα θα είχε αποσοβήσει τα περισσότερα από αυτά. Έχω πει, επανειλημμένα, ότι ουδέποτε κληθήκαμε να εκφέρουμε γνώμη, εκτός από το θέμα του αν τα νομοσχέδια βρισκόντουσαν στη διαβούλευση, να καταθέσουμε τις θέσεις μας.

Η έπαρση, θα μου επιτρέψετε να πω, της αυτάρκειας ενός κλειστού κύκλου προσώπων οδηγεί, αναπόφευκτα, σε τέτοια φαινόμενα. Θα αναφέρω, ενδεικτικά, σε αυτή την κατηγορία τις ρυθμίσεις για το Τρίαθλο, στο άρθρο 3, για τους προπονητές στα νησιά μας, άρθρα 7 και 8, για την ευκαιριακή συμμετοχή αλλοδαπών αθλητών, που νοθεύει τον ανταγωνισμό, άρθρο 10 και άλλες. Και όλα αυτά, θα τα πούμε αναλυτικότερα, όπως είπα, στην κατ’ άρθρον συζήτηση.

Θέλω να κάνω μόνο μία πρόσθετη παρατήρηση. Η χρόνια ασθένεια της συγκεντρωτικής λογικής αποτυπώνεται και σε αυτό το νομοσχέδιο. Όπου δεν εξαντλεί το θέμα ο νόμος, αναθέτει πάντα κάθε παραπέρα διαδικασία και απόφαση αποκλειστικά στο πρόσωπο του Υφυπουργού Αθλητισμού, του εκάστοτε Υφυπουργού.

Υπάρχουν διατάξεις, που κινούνται, σε θετική κατεύθυνση. Και σαν τέτοιες θα αναφερθώ, κυρίως στο άρθρο 11, για τους κωφούς αθλητές και στο άρθρο 13, που αφορά στους υπαλλήλους των κλιμακίων ελέγχου της Γενικής Γραμματείας Αθλητισμού, αλλά και άλλες, αλλά και εδώ θα ήθελα να κάνω κάποιες παρατηρήσεις.

Από το άλλο μέρος, πρέπει να πούμε ότι έχουμε σοβαρές επιφυλάξεις στη διατύπωση άλλων διατάξεων, όπως κυρίως στο άρθρο 4, για την κατάργηση του κωλύματος συστέγασης σωματείου με εμπορική επιχείρηση, στο άρθρο 6, για τον προσδιορισμό κρατικής χρηματοδότησης ομοσπονδιών και τις ειδικότερες σχετικές ρυθμίσεις, στο άρθρο 14, για την άδεια διεξαγωγής αθλητικών συναντήσεων και τη διοργάνωση δρομικών αθλητικών δραστηριοτήτων και από μη αθλητικούς φορείς και στο άρθρο 18, για τις συνέπειες μη εισαγωγής στοιχείων στο Μητρώο Φορέων κ.λπ..

Πιστεύουμε, όμως, ότι μπορεί να υπάρξει ένας ουσιαστικός διάλογος, εδώ και ελπίζουμε ότι ακόμα και πριν τη συζήτηση στην Ολομέλεια, θα μπορέσει να βρεθεί, όπως είπα και στην αρχή, καλύτερη λύση, μέσα στο πνεύμα, που διαγράφει και η ίδια η Αιτιολογική Έκθεση, για τις συγκεκριμένες διατάξεις.

Υπάρχουν περιπτώσεις, όπως για παράδειγμα, στα άρθρα 4 και 14, όπου, αν συμμερίζεσαι το περιεχόμενο της Αιτιολογική Έκθεσης, δεν είναι δυνατόν να συμφωνήσεις με την προτεινόμενη διάταξη του νομοσχεδίου. Δεν θα αναλύσω παραπάνω το θέμα στην παρούσα φάση, στην επόμενη συνεδρίαση, στην κατ’ άρθρον συζήτηση, θα καταθέσουμε και συγκεκριμένες προτάσεις διατύπωσης σε αυτήν ακριβώς την κατεύθυνση.

Πέρα από αυτό, σημαντικό είναι και το θέμα της εφαρμογής του συστήματος αξιολόγησης «ΧΙΛΩΝ» για τις αθλητικές ομοσπονδίες και ιδίως, για τον τρόπο εφαρμογής, μιλάμε για το άρθρο 21. Και εδώ, κύριε Υπουργέ, νομίζω ότι θα πρέπει να ανοίξει μεγάλη συζήτηση.

Θυμίζω, ιδίως για τους συναδέλφους, που μπορεί να μην το έχουν συγκρατήσει, ότι τα τελευταία χρόνια οι προϋπολογισμοί για τον αθλητισμό, με την αντίστοιχη διαχείριση και τις επιπτώσεις στις ομοσπονδίες, πάντοτε γίνονταν με την επίκληση του «ΧΙΛΩΝΑ».

Εδώ υπάρχει ένα πολύ σοβαρό ζήτημα, που αφορά, στην ποιότητα και στην αντικειμενικότητα των κριτηρίων, που εφαρμόζονται στο σύστημα αυτό. Είναι και αυτό ένα από τα θέματα, που θα το δούμε πιο αναλυτικά, στην κατ’ άρθρον συζήτηση.

Φυσικά, κύριε Υπουργέ, επειδή ειπώθηκε και από συνάδελφο και είμαι υποχρεωμένη να το αναφέρω και εγώ, όσον αφορά τις αθλητικές εγκαταστάσεις και την κατάσταση, στην οποία βρίσκονται, όσον αφορά τον Άγιο Κοσμά, το Ο.Α.Κ.Α., τη χρήση και τις υποχρεώσεις των Ομοσπονδιών απέναντί τους και για να πάψει να υπάρχει μια παραφιλολογία, η οποία αναπτύσσεται, θα μου επιτρέψετε να πω ψευδώς από ορισμένα μέσα μαζικής ενημέρωσης, τα οποία θεωρώ ότι είναι και κατευθυνόμενα, νομίζω ότι θα πρέπει στην επόμενη συνεδρίαση να κάνουμε μια ανοιχτή και ειλικρινή συζήτηση, όσον αφορά τις εγκαταστάσεις και τη χρήση τους από τους αθλητές και τη χρήση τους, βεβαίως, από τις Ομοσπονδίες.

Τώρα, όσον αφορά τη θέση μας, επί της αρχής, πρέπει να δηλώσουμε προς το παρόν «επιφύλαξη», γιατί έχει ουσιαστική σημασία η εξέλιξη της διαδικασίας, εδώ στην Επιτροπή και ιδίως το πού θα καταλήξει ο διάλογος και η επεξεργασία, βεβαίως, των διατάξεων. Σας ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστούμε πολύ, κυρία Σακοράφα.

Το λόγο έχει η κυρία Βέττα.

**ΚΑΛΛΙΟΠΗ ΒΕΤΤΑ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, το νομοσχέδιο, που συζητάμε σήμερα, συνιστά ένα σύνολο ετερόκλητων διατάξεων και μεμονωμένων διευθετήσεων για τον αθλητισμό, που φανερώνει ακριβώς την αντίληψη της Κυβέρνησης, για το χώρο. Και ποια είναι αυτή; Επικοινωνιακή διαστρέβλωση, θεσμική και δημοκρατική απονομιμοποίηση, πριμοδότηση του ιδιωτικού, έναντι του δημοσίου. Όπως η πλειοψηφία των νομοσχεδίων της απερχόμενης Κυβέρνησης της Νέας Δημοκρατίας συνιστά μια παραχάραξη της γλώσσας, υποσχόμενο μεταρρυθμίσεις, θωράκιση τάχα και εξορθολογισμό, ενώ στην πράξη διολισθαίνει σε χατίρια και ιδιωτικοποιήσεις.

Η πλήρης παράδοση του αθλητισμού στα συμφέροντα, μικρά και μεγάλα, η κατάργηση των δημοκρατικών μεταρρυθμίσεων, η απίσχναση της Γενικής Γραμματείας Αθλητισμού, η μηδενική χρηματοδότηση για τα Προγράμματα «Άθλησης για όλους», η επαναφορά της παλαιοκομματικής λογικής ενίσχυσης του αθλητισμού στις περιοχές, που εκλέγεται ο εκάστοτε Υφυπουργός, αποτελούν απτές αποδείξεις του τρόπου, με τον οποίο αντιμετωπίζει τον αθλητισμό η Κυβέρνηση και ο κύριος Αυγενάκης.

Θα προχωρήσω σύντομα σε ορισμένες διατάξεις, καθώς θα έχουμε την ευκαιρία στις επόμενες συνεδριάσεις και στην Ολομέλεια να αναδείξουμε ευρύτερα τα προβλήματα και τα σημεία του νομοσχεδίου.

Πρώτα απ’ όλα, με το άρθρο 3, προστίθεται το Τρίαθλο στις εξαιρέσεις, όπου ένας αθλητής μπορεί να είναι και μέλος της διοίκησης. Καταφανώς, πρόκειται για φωτογραφική διάταξη και δίνει συνέχεια σε μια μακρά παράδοση αμφισβητούμενων αποφάσεων της Νέας Δημοκρατίας, για το συγκεκριμένο άθλημα.

Στο επόμενο άρθρο, έχουμε την κατάργηση του κωλύματος της συστέγασης Σωματείου, με εμπορική επιχείρηση. Πλέον, ο αθλητισμός ταυτίζεται «με τη βούλα» με εμπορευματική δραστηριότητα. Τα ιδιωτικά γυμναστήρια θα ανοίγουν «Σωματεία» και σχολές εκμάθησης, προωθώντας ταυτόχρονα τις εμπορικές τους δραστηριότητες και είναι το πλέον ολέθριο άρθρο του νομοσχεδίου.

Στο άρθρο 7, μειώνεται η διάρκεια πρόσληψης ενός προπονητή και θεσπίζονται τα 150 ευρώ, ως κατώτατη αμοιβή, γεγονός που εύλογα έχει ξεσηκώσει τους Συλλόγους Προπονητών. Αντί, δηλαδή, να δοθούν κίνητρα, απαλλαγές, όπως και το μεταφορικό ισοδύναμο, ένα έργο του Νεκτάριου Σαντορινιού και της Κυβέρνησης ΣΥΡΙΖΑ και αντί γι’ αυτά, κατεβαίνει ο πήχης, για να αντιμετωπιστεί ένα υπαρκτό πρόβλημα των Αθλητικών Σωματείων, ιδιαίτερα των νησιωτικών περιοχών.

Με το άρθρο 12, επισημοποιείται η διάλυση των προγραμμάτων «Άθληση για όλους» και η παράδοσή τους σε ιδιωτικά σχήματα, σε συνέχεια, βέβαια, της πρωτοφανούς και αδικαιολόγητης απόφασης του Υπουργείου για απόσυρση από τα Προγράμματα, έπειτα από 40 χρόνια συμμετοχής και διακοπή, βέβαια, της χρηματοδότησης προς τους δήμους.

Θα μπορούσα να πω και άλλα, αλλά ο χρόνος μας, καταλαβαίνω, είναι περιορισμένος και γι’ αυτό θα πω μόνο τούτο.

 Ο ελληνικός αθλητισμός, από το 2019 και μετά, βιώνει μια πρωτοφανή αδιαφορία για τη βάση του και μια μεγάλη σπουδή να εξυπηρετηθούν συμφέροντα ή να προκύψουν επικοινωνιακές νίκες και όταν δεν προκύπτει τίποτα από τα δύο, η Κυβέρνηση και ο αρμόδιος Υπουργός δοξάζονται κρυπτόμενοι, θα έλεγα.

Ενδεικτικά, θα αναφέρω τα εξής. Την ώρα που η δεύτερη κατηγορία του επαγγελματικού ποδοσφαίρου βρίσκεται στα κάγκελα, καταγγέλλοντας ευθέως, ότι η Κυβέρνηση παραβίασε τη συμφωνία για τη χρηματοδότηση, εσείς αδιαφορείτε ή αφήνετε διαρροές ηθικής τάξης. Παράλληλα, την ώρα που στο ποδόσφαιρο μαίνεται ένας πόλεμος ανακοινώσεων, μεταξύ των παραγόντων, η Κυβέρνηση δεν ασχολείται. Δεν ενδιαφέρεται, δεν παρεμβαίνει, ακόμη και όταν ο πρόεδρος της Σούπερ Λιγκ, ο οποίος θα έλεγα ότι δεν φημίζεται για τα αντιπολιτευτικά του ελατήρια, καταφέρεται ευθέως εναντίον του Υπουργού Προστασίας του Πολίτη, η Κυβέρνηση και εσείς προσωπικά σιωπάτε.

Κυρίες και κύριοι συνάδελφοι, κλείνοντας να πω τα εξής. Με την επερχόμενη πολιτική αλλαγή, το όραμα για μια μαζική δημοκρατική και κοινωνική άθληση θα λάβει σάρκα και οστά. Οι νέες και οι νέοι της χώρας, οι αθλούμενοι και οι αθλητές κάθε ηλικίας αξίζουν πραγματικά καλύτερη αντιμετώπιση και βέβαια να είναι σίγουρες και σίγουροι ότι θα την έχουν σύντομα. Ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε.

Τον λόγο θα λάβει ο κ. Μάρκου από τον ΣΥΡΙΖΑ.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κύριε Πρόεδρε. Δράττομαι της ευκαιρίας, που ανακοινώθηκαν για αύριο οι δύο οι επόμενες συνεδριάσεις μας, να πω ότι θα παρευρεθούμε, παρά το γεγονός ότι θέλαμε να δώσουμε τον τελευταίο χαιρετισμό στον αξέχαστο σύντροφό μας, το Νεκτάριο Σαντορινιό, αύριο στη Ρόδο. Νομίζω, όμως, ότι και ο ίδιος αυτό θα ήθελε να κάνουμε. Να προσθέσω και μία προσωπική πινελιά. Θα αναφέρω την τελευταία μου συζήτηση με τον Νεκτάριο, πριν έξι μήνες, με αφορμή και την ιατρική μου ιδιότητα και, βεβαίως, τη δική του πολιτική οραματικότητα. Μου είχε πει τις τελευταίες του λέξεις: «Θα προλάβω;» Είχε στο μυαλό του την επερχόμενη πολιτική νίκη του ΣΥΡΙΖΑ και την επερχόμενη πιθανά τύχη του. Δυστυχώς, η Κυβέρνηση Μητσοτάκη δεν έκανε τις εκλογές, πολύ νωρίτερα απ’ ό,τι ζητούσαμε, για έναν ακόμα λόγο, για να προλάβει ο Νεκτάριος.

Έρχομαι, τώρα, στο νομοσχέδιο. Με την είδηση της εισαγωγής του, την τελευταία στιγμή, αναρωτιέται κάποιος φιλοπερίεργος «Τι την έπιασε πάλι την Κυβέρνηση;» Έβδομο νομοσχέδιο, όπως τόνισε και ο Υπουργός. Μάλιστα, η συνάδελφος, η κυρία Σακοράφα, είχε την υπομονή να μετρήσει 22 τροποποιητικές παρεμβάσεις, σε προηγούμενα νομοσχέδια του ίδιου Υπουργού και κάπου ίδιος ήταν ο αριθμός και στα προηγούμενα για τα προ-προηγούμενα.

Δεν χρειάζεται παραπάνω από τρία λεπτά, για να ανοίξει το νομοσχέδιο στον υπολογιστή κανείς, να πληκτρολογήσει αναζήτηση με τις λέξεις «αθλητισμός», «Αυγενάκης» και «ιδιωτικό». Το αποτέλεσμα είναι δεκάδες ευρήματα. Ιδού ο λόγος, που επισπεύδεται σήμερα, λίγο πριν τη λήξη της θητείας της Κυβέρνησης και του Υπουργού και όχι φυσικά προς όφελος της κοινωνίας. Γιατί, βέβαια, η λογική της αγοράς έχει μπει για τα καλά στη ζωή μας και αυτό είναι αναμφισβήτητο.

Όμως, το ρόλο του κράτους, το ρόλο τον δικό μας, εσείς τον αντιλαμβάνεστε, ως κομμάτι μιας ανεξέλεγκτης πορείας προς το χαώδη ανταγωνισμό των συμφερόντων και εμείς, ως εξουσία ίασης των στρεβλώσεων, που δημιουργεί η αυθαίρετη αγορά και ο πόλεμος μεταξύ πάντων, προς όφελος της κοινωνίας. Στο ίδιο μοτίβο, ο ερασιτεχνικός αθλητισμός για εσάς είναι απομεινάρι μιας εποχής, που υπήρχε ακόμα ανθρωπότητα. Εκεί που εμείς βλέπουμε ζωή και πρόοδο και προαγωγή του ανθρωπισμού, εσείς βλέπετε εμπόδια προς το ανεξέλεγκτο κέρδος, που δεν τελειώνει ποτέ.

Στην Αριστερά, όμως, είμαστε εραστές του αθλητισμού και κύρια του ερασιτεχνικού αθλητισμού και δεν βλέπουμε, όταν τον κοιτάμε, μόνο δολάρια και ευρώ. Θεωρούμε, ότι η αναβάθμιση του ερασιτεχνικού αθλητισμού πρέπει να αφορά το κράτος, την πολιτεία και να βασίζεται στη δόμηση συγκεκριμένης πολιτικής, η οποία θα στοχεύει στη διασφάλιση αειφόρου ανάπτυξης. Θεωρούμε ότι κοινωνία και αθλητισμός συνιστούν δύο λέξεις άρρηκτα συνδεδεμένες μεταξύ τους, δεδομένου ότι ο αθλητισμός συνιστά ένα είδος προέκτασης του κοινωνικού γίγνεσθαι.

Συνεπώς, στην τρέχουσα χρονική συγκυρία, είναι αδήριτη η ανάγκη μιας καινοφανούς αναβάθμισης του πεδίου του ερασιτεχνικού αθλητισμού. Επιβάλλεται, με άλλα λόγια, η αναβάθμισή του να εδράζεται σε συγκεκριμένη πολιτική.

Κάνετε και κάτι άλλο, με το παρόν νομοσχέδιο. Προσπαθείτε να ανακαλύψετε εκλογική πελατεία, τώρα, την τελευταία στιγμή. Τέσσερα χρόνια προσπαθείτε, αλλά τώρα πλέον είναι αγωνιώδης η προσπάθεια σας. Φωτογραφικές ρυθμίσεις διάσπαρτες, από δω και από κει, χωρίς έγνοια για τον προϋπολογισμό των δαπανών τους, συνιστούν νομικές υποσχέσεις, που θα εκπληρωθούν, εάν εκπληρωθούν. Ό,τι και να υποσχεθείτε, όμως, στα νησιά, κύριε Αυγενάκη, δεν θα βγει, γιατί τα νησιά έχουν βιώσει την πολιτική της Κυβέρνησης και με το μεταναστευτικό και με το μεταφορικό ισοδύναμο και έχουν γυρίσει την πλάτη. Δεν πείθονται πλέον, με χάντρες.

Κάνετε και κάτι ακόμα. Κάνετε πράξη τη ρήση του Πρωθυπουργού, προεκλογικά, το 2019 - σε έναν επιχειρηματία το είχε πει - η οποία έκανε το γύρο της Ελλάδας, ότι δεν θα ξαναστείλει ελεγκτικούς μηχανισμούς να ελέγχουν τη φοροδιαφυγή. Νομοθετείτε, λοιπόν, και νομιμοποιείτε τη φοροδιαφυγή, θεσπίζοντας την παρανομία. Το ίδιο κάνετε με την είσοδο εμπορικών επιχειρήσεων στα αθλητικά σωματεία, που τα μετατρέπετε σε βιτρίνα εικονικότητας, το ίδιο κάνατε με τη διαδικασία ίδρυσης αθλητικών σχολών, καταργώντας τους ειδικούς όρους και προϋποθέσεις αδειοδότησης - το είχαμε πει και σε προηγούμενο νομοσχέδιο - όπως τα ελάχιστα τετραγωνικά μέτρα, τα μέτρα ασφαλείας, τις προσβάσιμες τουαλέτες, τους ειδικούς όρους προστασίας κλπ.. Το ίδιο κάνατε και όταν παραδίδατε το μαζικό αθλητισμό στις αγνώστου προέλευσης νομικές μορφές (ΙΚΕ, ΕΠΕ, ΟΕ), ό, τι κι αν είναι αυτές, νομιμοποιώντας διάφορες παράνομες αθλητικές δραστηριότητες ιδιωτών, που λειτουργούν με χρηματικά ποσά, συμμετοχές και συνδρομές. Η εγγραφή τους στο μητρώο των αναγνωρισμένων σωματείων της Γενικής Γραμματείας δίνει τη δυνατότητα δωρεάν χρήσης των εγκαταστάσεων. Είχε προηγηθεί, με προηγούμενο νόμο, η δυνατότητα οποιουδήποτε φορέα, ιδιώτη, εταιρείας, πολιτιστικού συλλόγου, εργατικού σωματείου, αθλητικού συλλόγου, να δημιουργεί και να εκτελεί μαζικά προγράμματα άθλησης, αγωνιστικά πρωταθλήματα και αγώνες δρόμου, ποδηλάτου κλπ. Το ίδιο κάνετε, αφαιρώντας από το ΣΕΓΑΣ, κυρίως και κατ’ επέκταση από άλλες ομοσπονδίες, την αρμοδιότητα αδειοδότησης, διοργάνωσης δρομικών δραστηριοτήτων, προκαλώντας ανεξέλεγκτο χάος και εδώ. Το μοτίβο είναι ένα ενιαίο: Νομιμοποιείτε την αυθαιρεσία, νομιμοποιείτε την απονομιμοποίηση του κράτους, χρησιμοποιείτε τους νόμους, για να τους καταργήσετε. Είναι σαφές και μας βρίσκει κάθετα αντίθετους!

Είναι, όμως, τελειώνοντας, κύριε Υπουργέ, ειρωνεία της συγκυρίας να έρχεστε σήμερα, με δική σας πρωτοβουλία, στη Βουλή - είπαμε τους λόγους που σας οδήγησαν - μετά το περίφημο «take it or leave it», που θέσατε εκβιαστικά στις ομάδες της Super League 2, την ίδια ώρα που το ελληνικό πρωτάθλημα ποδοσφαίρου περνάει μερικές από τις πιο μαύρες μέρες, που με δική σας ευθύνη δημιουργήθηκαν.

Άκουσα τον Εισηγητή της Πλειοψηφίας: Ενθουσιασμένοι αθλητές, προπονητές, παράγοντες, γονείς. Αποχή από το δεύτερο πρωτάθλημα ποδοσφαίρου της χώρας δεν είχε γίνει ποτέ! Τόσος ενθουσιασμός; Ένα πράγμα, λοιπόν, απεικονίζει, κύριε Αυγενάκη, ότι έχετε ευθύνη. Εσείς φταίτε που έχει διαλυθεί, για πρώτη φορά στη μέση της χρονιάς, το δεύτερο τη τάξει πιο μαζικό άθλημα στη χώρα.

Ελπίζω, όμως, ότι θα μας δοθεί ευκαιρία να τα πούμε αυτά και αύριο, στην επίκαιρη ερώτηση, που θα συζητήσουμε μεταξύ μας. Ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Ευχαριστώ, κύριε Μάρκου.

Στο σημείο αυτό να δούμε τους φορείς. Προτείνονται οι εξής: Οι Σύλλογοι Γυμναστηρίων Αττικής, Ηρακλείου και Θεσσαλονίκης, ο Πανελλήνιος Σύνδεσμος Γυμναστηρίων, η ΚΕΔΕ, η ΕΠΟ, η ΕΟΚ, η ΕΟΠΕ, η Ομοσπονδία Μαζικού Αθλητισμού, η Υπηρεσία Συντονισμού Ενιαίας Ψηφιακής Πύλης, η Ομοσπονδία Κωφών, η Ομοσπονδία Τριάθλου, η ΕΠΑΘΛΑ και ο ΣΕΓΑΣ.

Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25)**: Κύριε Πρόεδρε, μέσα έχει άρθρα, τα οποία αφορούν και τους προπονητές και τους αθλητές και σας προτείναμε να έρθει ο Σύλλογος των Προπονητών, ο οποίος, με Υπουργική Απόφαση, συμμετέχει αυτή τη στιγμή στην Ομοσπονδία, ως τακτικό μέλος, αλλά να έρθουν και ο Πανελλήνιος Σύλλογος των Αθλητών και οι Ολυμπιονίκες. Έχει θέματα για τους αθλητές και δεν καταλαβαίνω, γιατί δεν έρχονται, γιατί δεν τους βάζετε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Τον λόγο έχει ο κ. Μωραϊτης.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ (Εισηγητής της Μειοψηφίας)**: Κύριε Πρόεδρε, εμείς κάναμε δύο προτάσεις. Η μία από τις δύο είναι ο Πανελλήνιος Σύνδεσμος Επαγγελματιών Αθλητισμού και Άσκησης (ΠΣΕΑΑ). Δεν μπορώ να καταλάβω, γιατί δεν είναι μέσα στην πρόταση σας. Δύο προτάσεις κάναμε. Τον ΣΕΓΑΣ και τον ΠΣΕΑΑ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.)**: Το ίδιο και εμείς, κύριε Πρόεδρε. Από το Κομμουνιστικό Κόμμα Ελλάδας έχουμε κάνει τρεις προτάσεις. Τον ΣΕΓΑΣ, τον οποίο, έτσι κι αλλιώς ανακοινώσατε, καθώς και άλλους δύο φορείς. Είναι ο Σύνδεσμος Ελλήνων Προπονητών Κολύμβησης, Υδατοσφαίρισης, Σύγχρονης Κολύμβησης, Κατάδυσης κ.λπ. και είναι και ο ΣΕΠΚΑ, ο Σύνδεσμος Ελλήνων Προπονητών Κλασσικού Αθλητισμού. Τους αφορά άμεσα και θεωρούμε ότι είναι απαραίτητη η παρουσία τους εδώ. Εάν δεν κληθούν, το θεωρούμε απαράδεκτο.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Αυτή τη στιγμή, έχουμε δεκατέσσερις φορείς και σύμφωνα με τον Κανονισμό, όσον αφορά τις αναλογίες από τα Κόμματα της Αντιπολίτευσης, φυσικά και τηρούνται. Θα μπορούσαμε ενδεχομένως να καλέσουμε έναν ή δύο φορείς ακόμα.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.)**: Κύριε Πρόεδρε, αν κατάλαβα, τρεις είναι οι φορείς, που ενώ έγιναν οι προτάσεις, δεν θα κληθούν. Εάν, λοιπόν, λέτε ότι υπάρχει περιθώριο για άλλους δύο, το πρόβλημα τότε είναι ο ένας; Ας κληθούν, λοιπόν και οι υπόλοιποι τρεις και να κλείσει εκεί το θέμα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Για ποιους φορείς μιλάτε; Μπορείτε να επαναλάβετε;

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.)**: Το ΣΕΠΚΑ και ΠΣΕΑΑ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Θα καλέσουμε, επίσης, τον Πανελλήνιο Σύλλογο Επαγγελματιών Αθλητισμού και Άσκησης και τον ΣΕΠΚΑ.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25)**: Κύριε Πρόεδρε, νομίζω ότι πρέπει να καλέσετε τουλάχιστον το Σύλλογο των Ολυμπιονικών, διότι έχει άρθρα μέσα, τα οποία τους αφορούν.

Το άρθρο 23 αναφέρεται στις προϋποθέσεις αναγνώρισης αγωνιστικών διακρίσεων για το έτος 2022. Νομίζω τους αφορούν και πρέπει να πουν την άποψή τους. Είναι οι μόνοι, που τα τελευταία χρόνια -οι αθλητές, δηλαδή- έχουν υποστεί περικοπή.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Αυτό δεν αφορά τους Ολυμπιονίκες, αφορά επιτυχίες σε διάφορους αγώνες.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25)**: Άρα, λοιπόν, ο Σύλλογος Ολυμπιονικών είναι αυτός που εκφράζει τους αθλητές. Θέλετε να πούμε για τους αθλητές του στίβου; Φέρτε τους αθλητές του στίβου. Σας είπα, προηγουμένως, Πανελλήνιος Σύλλογος των Αθλητών του Στίβου. Με νόμο, ο κύριος Υπουργός τους τοποθέτησε στις ομοσπονδίες. Όλους τους αθλητές. Ας πούμε εμείς ότι θέλουμε το Σύλλογο των Αθλητών του Στίβου. Επιλέξτε εσείς, αλλά πάντως πρέπει να υπάρχει εκπρόσωπος των αθλητών. Δεν μπορεί να μην υπάρχει.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Τον λόγο έχει ο κ. Υφυπουργός.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού)**: Δεν αρνούμαστε τον διάλογο.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Κυρία Σακοράφα, νομίζω ότι το άρθρο, στο οποίο αναφέρεστε, δεν αφορά μόνο αθλητές στίβου, αλλά αφορά και άλλα αγωνίσματα. Αν δεν κάνω λάθος.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25)**: Αθλητές εκπροσωπούν τα αγωνίσματα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Δεν είναι, όμως, μόνο ο στίβος.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25)**: Γι’ αυτό σας είπα τους Ολυμπιονίκες, για να μην περιοριστούμε στους αθλητές στίβου και να μη μου πείτε ότι γίνεται μια ιδιαίτερη εξαίρεση. Αλλά νομίζω ότι πρέπει να καλέσετε το Σύλλογο των Ολυμπιονικών.

Με συγχωρείτε, κύριε Υπουργέ πάρα πολύ οι συμμετέχοντες και οι Olympians δεν έχουν καμία σχέση με τους Ολυμπιονίκες.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Κυρία Σακοράφα, μπορούν όσοι δεν κληθούν, να στείλουν και υπομνήματα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25)**: Κύριε Πρόεδρε, σας παρακαλώ. Δεν θέλω να πάω στη διαδικασία ότι ο κύριος Υπουργός δεν μπορεί να παρεμβαίνει σε αυτή τη διαδικασία. Με συγχωρείτε. Δεν θέλω να το πω αυτό.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Πολύ καλά. Ας κληθεί και ο Σύλλογος Ελλήνων Ολυμπιονικών και κλείνουμε εδώ.

Τον λόγο έχει ο κύριος Υφυπουργός.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε. Είμαστε στο έβδομο κατά σειρά νομοσχέδιο και μια σειρά διατάξεων, που έχουν περάσει, τα περίπου τέσσερα ολόκληρα χρόνια, ολοκληρώνοντας ένα μεγάλο κύκλο, έναν πρώτο κύκλο της αθλητικής μεταρρύθμισης στον αθλητισμό, τον οποίο υλοποιούμε, με απόλυτο σεβασμό και με πολλή – πολλή συνέπεια. Ξέρω ότι αυτή η λέξη ενοχλεί κάποιους, γιατί είχαν μάθει τις ωραίες υποσχέσεις ή σε ωραίες συζητήσεις ή ατελείωτες συζητήσεις και αιτήματα, τα οποία δεν ικανοποιούνταν, ποτέ. Όμως, τώρα, τα πράγματα έχουν αλλάξει και το γνωρίζει πολύ – πολύ καλά η αθλητική κοινότητα της χώρας μας, εν αντιθέσει με όλα όσα εκφράζουν οι αντιπολιτευόμενοι, οι οποίοι στην αμηχανία τους έχουν του κόσμου τα ψεύδη και τις ασυναρτησίες.

Δεν θα μπω, όμως, σε απαντήσεις, δε θα μπω στον πειρασμό να απαντήσω σε πράγματα, έξω από το νομοσχέδιό μας. Άλλωστε, η Βουλή προσφέρει τη δυνατότητα, δίνει τη δυνατότητα, το δικαίωμα του Κοινοβουλευτικού Ελέγχου, τον όποιο έλεγχο ουδέποτε αρνήθηκα και με πολύ μεγάλη χαρά και με θεσμική υποχρέωση, αλλά και με πραγματική χαρά. Πάντοτε, ανταποκρίνομαι και απαντώ σε όλα όσα φτάνουν στο Υπουργείο ή όσα πρέπει ή καλούμαι να απαντήσω από το βήμα της Βουλής, στο πλαίσιο των κοινοβουλευτικών ερωτήσεων.

Πάω λίγο στο νομοσχέδιο και αναφέρομαι στους βασικούς στόχους. Βασικοί στόχοι του νομοσχεδίου είναι η θωράκιση, ακόμα περισσότερο, του θεσμικού πλαισίου του αθλητισμού. Αντιμετωπίζει δυσλειτουργίες και ερμηνευτικά ζητήματα, που έχουν ανακύψει, κατά την εφαρμογή της αθλητικής νομοθεσίας και εισάγει νέες ρυθμίσεις, που εξασφαλίζουν, πρώτα απ’ όλα, τη συνοχή της αθλητικής νομοθεσίας, την απελευθέρωση συγκεκριμένων διαδικασιών από δυσλειτουργίες και διοικητικές αγκυλώσεις και την αποκατάσταση αδικιών, στον τομέα της απονομής προνομίων, σε διακριθέντες αθλητές. Αποτελείται από 27 άρθρα, τα οποία περιλαμβάνουν πρώτα απ’ όλα την ενίσχυση, θεσμικά, του Μητρώου Αθλητικών Φορέων.

Να θυμίσω ότι κανένα Κόμμα από την Αντιπολίτευση δεν το υπερψήφισε. Το σύνολο της αθλητικής οικογένειας, σήμερα, το υπερασπίζεται και το επευφημεί, διότι όντως «νοικοκύρεψε» το χαοτικό τοπίο των ερασιτεχνικών σωματείων. Και, πλέον, το ωραίο ποιο είναι; Ότι όλοι επικαλούνται τη χρησιμότητά του. Λέγοντας «όλοι» δεν αναφέρομαι μονάχα σε αθλητές, αλλά σε γονείς, σε προπονητές, σε παράγοντες διοικητικούς, αλλά ακόμα και σε αυτοδιοικητικούς παράγοντες, που αντιλαμβάνονται τη χρησιμότητα του και την τάξη, που επέβαλε στο χώρο του αθλητισμού, που για πάρα πολλά χρόνια κανένας δεν είχε τα κότσια να το υλοποιήσει. Το ψήφισαν πολλοί. Το βελτίωναν, το ψήφιζαν, αλλά ποτέ δεν το εφάρμοσαν και θέλω να πω ότι και ο ΣΥΡΙΖΑ το είχε ψηφίσει επί Κοντονή, Βασιλειάδη, ΠΑΣΟΚ παλαιότερα, αλλά ούτε ένας δεν το εφάρμοσε ποτέ. Εμείς το είπαμε και το κάναμε.

Θωρακίζουμε, επίσης, το σύστημα αξιολόγησης των αθλητικών ομοσπονδιών. Μια καινοτομία, η οποία είχε ως αποτέλεσμα να μεταβιβάσουμε «εξουσία» στα κριτήρια, που με απόλυτη διαφάνεια εφαρμόζονται. Ο «ΧΙΛΩΝ» είναι ένα μοντέλο, με μετρήσιμα στοιχεία, για το οποίο έχουμε συζητήσει αναλυτικά σε συναντήσεις, που έχουμε κάνει, με τις ομοσπονδίες. Έχει βελτιωθεί μια και δυο φορές ανά έτος, διότι αντιλαμβανόμαστε όλοι ότι είναι ένα ζωντανό σύστημα, ένα ζωντανό εργαλείο, στο οποίο πρέπει διαρκώς να προστίθενται και κριτήρια, βάσει των όποιων νέων δεδομένων πλέον διαθέτουμε και εμείς ως Υπουργείο, αλλά και οι ίδιες οι ομοσπονδίες, αντιλαμβανόμενοι την ανάγκη βελτίωσης τους και αντιλαμβανόμενοι ότι, ξέρετε, είναι ένα μοντέλο με απόλυτη δικαιοσύνη και με διαφάνεια και που θέλουν και εκείνοι με τον τρόπο τους, αρκετές ομοσπονδίες, να εμπλουτιστεί και να γίνει ακόμα δικαιότερο.

Σε κάθε διάλογο, που επικαλούμαστε και που έχουμε και πραγματοποιούμε, προσθέτουμε πράγματα και μπορώ να σας πω ότι ακόμη και σήμερα, αυτή την ώρα που είμαστε εδώ, έχει ξεκινήσει, κύριε Πρόεδρε, κύριοι συνάδελφοι, αν το γνωρίζετε, το σεμινάριο με όλα τα στελέχη των ομοσπονδιών, παρουσία και της Γενικής Διεύθυνσης του Αγωνιστικού του Υπουργείου Αθλητισμού και του Γενικού Γραμματέα, όπου γίνεται αναλυτική ενημέρωση για το μεγάλο Μητρώο, κάτι που ούτε αυτό το ψηφίσατε και αυτό το καταψηφίσατε, αλλά, ωστόσο, το αγκαλιάζουν οι ομοσπονδίες και οι υπάλληλοι, το σύνολο των υπαλλήλων του Υπουργείου Αθλητισμού, διότι αντιλαμβάνονται την πραγματική χρησιμότητα του, την τάξη, το νοικοκύρεμα και σε άλλα επίπεδα, πέραν των σωματείων.

Χαιρόμαστε που υπάρχει συνεργασία. Χαιρόμαστε που εμπλουτίζεται διαρκώς και γίνεται ακόμα δυνατότερο, πιο χρηστικό, πιο λειτουργικό και μάλιστα χθες, συμπληρώνω ακόμα, είχαμε μια πολύ ενδιαφέρουσα συνάντηση με τον κ. Πιερρακάκη και με τους τέσσερις προέδρους ομαδικών αθλημάτων, χωρίς να σημαίνει ότι δεν θα το επεκτείνουμε και στα ατομικά αθλήματα, αλλά ξεκινάμε από κάποια για να πάμε παρακάτω, ώστε πολύ σύντομα να είμαστε σε θέση - και όταν λέμε σύντομα εννοούμε σε ελάχιστες ημέρες - να ανακοινώσουμε πράγματα, που στην ουσία ενισχύουν, ακόμη περισσότερο, την ψηφιακή επανάσταση, στο χώρο του αθλητισμού.

Κάτι, που ούτε καν, περνούσε από το μυαλό όλων των προηγούμενων κυβερνήσεων όλων των προκατόχων, διότι το θεωρούσαν κάτι μακρινό, άπιαστο, αδιάφορο, για το χώρο του αθλητισμού. Και όμως, σήμερα, έχουμε μέσα στο νομοσχέδιο μας και διατάξεις, που αφορούν ζητήματα, για τα οποία συζητήσαμε και χθες και βεβαίως, πολύ σύντομα θα ανακοινωθούν επισήμως από το Υπουργείο Αθλητισμού, σε συνεργασία με το Υπουργείο Ψηφιακής Πολιτικής.

Στο συγκεκριμένο νομοσχέδιο, επίσης, αναγνωρίζουμε τις αγωνιστικές διακρίσεις αθλητών, ειδικά για το έτος 2022, αίτημα, το οποίο γίνεται πράξη. Αίτημα γονέων, αίτημα παραγόντων, σωματείων, όπου στην ουσία τι κάνουμε; Αποκαθιστούμε τις αδικίες στον τομέα της απονομής προνομίων, σε διακριθέντες αθλητές, για το έτος 2022, λόγω της Πανδημίας του 2020-2021. Θα περίμενα να ακουστεί μια καλή κουβέντα και μια θετική τουλάχιστον άποψη, ειδικά γι’ αυτό το άρθρο. Άλλα δεν ξενίζω, δεν μου κάνει εντύπωση, διότι να θυμίσω ότι όλα τα Κόμματα είχαν καταψηφίσει, ακόμα και τη διάταξη, το λέω για πολλοστή φορά, όπου σήμερα, με περισσή υπερηφάνεια, ακούω να λέγεται: «Να φωνάξουμε τους αθλητές, που εκπροσωπούν, στις διοικήσεις των ομοσπονδιών τους, συναθλητές τους». Ευχαριστώ πάρα πολύ ! Αλλά, όταν ήρθε στην Βουλή, το καταψηφίζατε ! Σήμερα, το επικαλείστε και καλά κάνετε, γιατί όντως είναι κάτι, το οποίο σωστά έγινε, έπι της Κυβερνήσεως μας. Επί της θητείας μας, σωστά εφαρμόστηκε και με μια σειρά βελτιώσεων, μια σειρά πρωτοβουλιών και οι προπονητές επίσης εκπροσωπούνται και χαιρόμαστε, γιατί υπάρχει μια πραγματική αρμονική συνεργασία όλης της αθλητικής κοινότητας, ανά αγώνισμα.

Επίσης, περίμενα να ακουστεί μια καλή κουβέντα, ειδικά από το ΣΥΡΙΖΑ, αλλά δεν είχαν τη μεγαλοψυχία να το κάνουν, για τη μείωση του κόστους θέρμανσης των κολυμβητικών δεξαμενών, των αθλητικών εγκαταστάσεων του δημοσίου, των οργανισμών τοπικής αυτοδιοίκησης, των νομικών προσώπων δημοσίου δικαίου και των νομικών προσώπων ιδιωτικού δικαίου, που εποπτεύονται, από το Υφυπουργείο Αθλητισμού. Αυτές οι αθλητικές εγκαταστάσεις μπορούν να χρησιμοποιούν πλέον πετρέλαιο θέρμανσης. Τι σημαίνει αυτό; Σημαίνει κατακόρυφη πτώση του λειτουργικού κόστους και αν μη τι άλλο, θα περίμενα να δείξετε μεγαλοψυχία και ειδικά αυτό το άρθρο, κύριοι του ΣΥΡΙΖΑ, να το ψηφίσετε. Καμία συζήτηση δεν κάνατε. Ακόμα, λοιπόν, και αυτό εξυπηρετεί το σύνολο της κολυμβητικής κοινότητας.

Πάμε σε νησιωτικές περιοχές. Πάλι δυσκολευτήκατε να πείτε μια καλή κουβέντα. Δεν πειράζει, εμείς όμως προχωρούμε βήμα-βήμα, διότι είμαστε υποχρεωμένοι να το κάνουμε, επειδή το πιστεύουμε. Διευκολύνουμε τα ερασιτεχνικά σωματεία των νησιωτικών περιοχών. Δηλαδή, τι κάνουμε; Εισάγουμε πιο χαλαρές ρυθμίσεις, αναφορικά με την απασχόληση προπονητή στα νησιά μας, δίνουμε την ευκαιρία απασχόλησης προπονητών χαμηλότερης κατηγορίας σε νησιωτικές περιοχές, ανεξαρτήτως των πρωταθλημάτων, στα οποία συμμετέχουν. Επίσης, προβλέπουμε οι συμβάσεις εργασίας τους να έχουν μικρότερη ελάχιστη διάρκεια από τους απασχολούμενους στην υπόλοιπη χώρα προπονητές, καθώς και με χαμηλότερη μηνιαία αμοιβή.

Να θυμίσω εδώ, κύριε Πρόεδρε, ότι μόλις την προηγούμενη εβδομάδα, είχα μια συνεδρίαση της αρμόδιας Επιτροπής για τα νησιωτικά ζητήματα, που προεδρεύει ο κ. Κόνσολας, παρουσία αρκετών συναδέλφων και από τα υπόλοιπα Κόμματα. Εκεί, λοιπόν, έγινε μια πολύ ενδιαφέρουσα και μακρά σε διάρκεια συζήτηση, για το πώς μπορεί η πολιτεία να συνδράμει, που είμαστε απολύτως ξεκάθαροι, ότι θέλουμε να το κάνουμε. Το κάνουμε, το έχουμε αποδείξει, άλλωστε, γιατί οι διατάξεις είχαν ήδη βγει στη διαβούλευση, το είχαμε ήδη προχωρήσει, δεν προέκυψε από τη συζήτηση, απλά το ενδιαφέρον από τη συζήτηση, που προέκυψε, είναι ότι τόσο το Υπουργείο Εσωτερικών πρέπει και δεσμεύτηκε ότι θα παρατείνει τη δυνατότητα, που εμείς φέραμε και θεσπίσαμε, πρώτη φορά, σε συνεργασία με το Υπουργείο Εσωτερικών, της δυνατότητας κάλυψης χρημάτων μετακίνησης ομάδων ή μεμονωμένων αθλητών, από νησί σε νησί, διότι μέχρι πρότινος δεν υπήρχε αυτή η δυνατότητα. Το φέραμε, το ψηφίσαμε και τώρα δήμοι θέλουμε και περιφέρειες να μπορούν να καλύπτουν δαπάνες μετακίνησης.

Πέρα από τις χρηματοδοτήσεις, που σε απόλυτη συνεννόηση και με απόλυτη συνεργασία ο Γενικός Γραμματέας του Υπουργείου Νησιωτικής Πολιτικής, ο κ. Κουτουλάκης, καταβάλλει - και έχουν γίνει αρκετές διοργανώσεις ομαδικών αθλημάτων, στιβικών διοργανώσεων σε νησιωτικές περιοχές - εξετάζεται και το θέμα, στα πλαίσια της νησιωτικότητας και κάποιων άλλων διευκολύνσεων, που, όμως, μας ξεπερνά, ως Υπουργείο Αθλητισμού και φυσικά, εμπίπτει στις αρμοδιότητες του Υπουργείου Ναυτιλίας. Και εκεί θα επιμένουμε και συζητούμε και ελπίζω σύντομα να έχουμε επιπλέον νέα, αλλά σε ό,τι αφορά αρμοδιότητες του Υπουργείου Αθλητισμού, ήδη, κάνουμε πράξη αιτήματα, τα οποία είχαν έρθει πολύ έγκαιρα στο δικό μας το γραφείο.

Γίνεται εξορθολογισμός της συστέγασης ερασιτεχνικών σωματείων, με εμπορικές επιχειρήσεις, π.χ. κυλικεία ή αναψυκτήρια. Απλοποιούμε και κάνουμε πιο διαφανή μια διαδικασία, η οποία στην πραγματικότητα σε μικρά, μεμονωμένα ερασιτεχνικά αθλητικά σωματεία, τα οποία είναι σε απομακρυσμένες περιοχές και έχουν δυσκολία εσόδων, αυτή είναι η αλήθεια, τους δίνουμε τη δυνατότητα να συνυπάρχουν - φυσικά, εξαιρώντας μια σειρά από επιχειρήσεις, οι οποίες είναι απολύτως απαγορευτικές, τύπου καταστήματα τυχερών παιγνίων κτλ. κλπ.- με σκοπό να τους διευκολύνουμε, σε οικονομικό επίπεδο. Είναι κάτι που πραγματικά συμβαίνει και θέλω, λοιπόν, με κάποιον τρόπο, να μπει μια σειρά και μια τάξη, περιορίζοντας την απαγόρευση στα απολύτως απαραίτητα αρνητικά, εννοώ καταστήματα, τα οποία δεν θα μπορούσαν να συνυπάρχουν.

Εδώ, είναι ένα αίτημα, το οποίο ικανοποιείται, μετά από πολλές συζητήσεις με περιφερειακά, μικρά, ερασιτεχνικά νόμιμα αθλητικά σωματεία. Κυρίως, δηλαδή, χωριών, που η αλήθεια είναι ότι δεν έχουν τη δυνατότητα να καλύψουν όλες τις υπόλοιπες ανάγκες τους, όπως προπονητή, τα έγγραφά τους, την οικονομική τους πληρότητα και διαφάνεια και ένα μίσθωμα, το οποίο θα έπρεπε να καταβάλουν. Με αυτόν τον τρόπο, τους εξυπηρετούμε και κυρίως τους βοηθούμε, για να πάνε λίγο παρακάτω, συν τα χρήματα, τα οποία τους δίνουμε, μέσα από το «ΣΤΟΙΧΗΜΑ», για το οποίο και γι’ αυτό άκουσα κριτική. Αντί να πείτε μία συγνώμη, που τόσα χρόνια είχατε αδιαφορήσει, που τόσα χρόνια το ακούγατε και εσείς από τα στελέχη της αθλητικής οικογένειας, ως αίτημα, ουδέποτε έγινε πράξη, διότι δεν είχατε τα κότσια, ακόμα και να συγκρουστείτε με τις στοιχηματικές εταιρείες, όπως εμείς το κάναμε, για να δημιουργήσουμε ένα μόνιμο μηχανισμό χρηματοδότησης των ερασιτεχνικών και επαγγελματικών σωματείων της χώρας μας.

Προχωρήσαμε, εκσυγχρονίζοντας το πλαίσιο, που διέπει τα προγράμματα «Άθλησης για Όλους» και τις εκδηλώσεις «Άθλησης για Όλους». Εξομοιώνουμε τη μισθολογική κατάταξη των κωφών Ολυμπιονικών, με εκείνη των Παραολυμπιονικών και εδώ αποκαθίσταται μία αδικία. Πλέον, τα ευεργετήματα, αλλά και οι διευκολύνσεις, που προβλέπονται για τους αθλητές με αναπηρία, ισχύουν και για τους κωφούς αθλητές, κάτι που κακώς τόσα χρόνια είχαν στερηθεί.

Απαγορεύουμε τη συμμετοχή αθλητικής ανώνυμης εταιρείας σε αθλητικές διοργανώσεις, λόγω μη συμμόρφωσης με την κατάθεση εγγυητικής επιστολής τραπέζης. Μέχρι τώρα, προβλέπαμε μόνο αφαίρεση βαθμού, αλλά δεν εφαρμοζόταν από τα αρμόδια όργανα της ομοσπονδίας. Κάνουμε πιο δίκαιο και προστατεύουμε τον υγιή ανταγωνισμό μεταξύ των ομάδων.

Και μιας και αναφερθήκατε στη Super League, θα έχουμε την ευκαιρία να τα πούμε και αύριο με λεπτομέρεια, δύο ομάδες συμμετέχουν στο πρωτάθλημα, χωρίς καν εγγυητική επιστολή. Χωρίς να είναι αρμοδιότητα μας, αλλά οι υπεύθυνοι διοργάνωσης του πρωταθλήματος, που είναι ΕΠΟ και League 2, έκαναν σαν να μην το έβλεπαν. Το κάνει λοιπόν, περισσότερο σαφές και με αυτό, τι κάνουμε; Στην ουσία, προστατεύουμε τους εργαζόμενους ποδοσφαιριστές, φροντιστές, στελέχη της κάθε ΠΑΕ, οι οποίοι δεν έβλεπαν να έχουν την εύνοια της πολιτείας, που είχαν οι υπόλοιποι εργαζόμενοι, σε άλλες ΠΑΕ, που ήταν σε λειτουργία η εγγυητική τους επιστολή.

Άρα, παρακαλώ πολύ, αναθεωρείστε την άποψή σας και σε αυτό το θέμα. Εγώ σας το λέω, διότι εκτίθεστε και είναι άσχημο για ζητήματα, που πρακτικά έχετε δει πως αποδίδουν. Καταλαβαίνω να δυσκολεύεστε να πείτε «μπράβο σας που τα καταφέρατε εσείς, τουλάχιστον», διότι εσείς τα βλέπατε και τα παρατηρούσατε και τα σχολιάζατε, γενικώς. Εμείς, όμως, το κάναμε πράξη και σήμερα η εγγυητική επιστολή τι κάνει; Στην ουσία, προστατεύει και διασφαλίζει τους κάθε λογής και κάθε κατηγορίας εργαζόμενους σε ανώνυμες αθλητικές εταιρείες, όπως είναι οι ΠΑΕ και της Super League2. Αναλυτικότερα, και περισσότερα αύριο.

Δίνουμε τη δυνατότητα σε σωματεία και φορείς της τοπικής αυτοδιοίκησης να διοργανώνουν δρομικές δραστηριότητες, που δεν περιλαμβάνονται, στο επίσημο αγωνιστικό πρόγραμμα της οικείας ομοσπονδίας, συνεπώς, δεν απαιτείται άδεια της ομοσπονδίας. Πολύ απλά, επειδή το Δρομικό Κίνημα, παγκοσμίως, αναπτύσσεται πολύ δυναμικά και παγκοσμίως τέτοιου είδους δέσμευση, τέτοιος εγκλωβισμός, για διοργανώσεις ψυχαγωγικού χαρακτήρα και όχι αθλητικού, αμιγώς, που σημαίνει διακρίσεις, καλεντάρι κλπ., κλπ., είναι αυτονόητο ότι πρέπει να δίνεται η ελευθερία να διοργανώνονται – φυσικά, με τις προδιαγραφές και τις προϋποθέσεις και τη δυνατότητα άδειας διεξαγωγής και την υποχρέωση της δυνατότητας να δίδεται η άδεια διεξαγωγής του αγώνα, πάντοτε από την οικία περιφέρεια – με προδιαγραφές, που θα προστατεύουν και τους αθλούμενους και τους μετέχοντες σε αυτές τις διοργανώσεις.

Ωστόσο, όμως, κάνω ένα διαχωρισμό μεταξύ των διοργανώσεων που εκ των πραγμάτων έχουν ένα αμιγώς αθλητικό χαρακτήρα, προσμετρώνται και σε βαθμολογίες, σε χρόνους κ.λπ. και φυσικά είναι διοργανώσεις, που έχουν ενταχθεί στο επίσημο καλεντάρι της οικείας Ομοσπονδίας και σε διοργανώσεις με καθαρά ψυχαγωγικό χαρακτήρα που είναι πάμπολλες και που αν θέλετε είναι και προθάλαμος, για να αυξηθεί ο αριθμός των ενεργών μελών σε στιβικά Ερασιτεχνικά Αθλητικά Σωματεία.

Επικαιροποιούμε το πλαίσιο ίδρυσης και λειτουργίας ιδιωτικών γυμναστηρίων και ιδιωτικών αθλητικών σχολών για τη σύννομη, ασφαλή και αποτελεσματική οικονομική τους λειτουργία τόσο για τους καταναλωτές, όσο και για τους επιχειρηματίες του χώρου.

Κύριοι και κυρίες, εγώ σας παρακαλώ να διαβάσετε καλύτερα το τοπίο, διότι εδώ τι κάνουμε; Επικαιροποιούμε και εκσυγχρονίζουμε το πλαίσιο ίδρυσης και λειτουργίας ιδιωτικών γυμναστηρίων και ιδιωτικών αθλητικών σχολών, γιατί άκουσα κάποιες κριτικές, ότι ξέρετε τι γίνεται εκεί μέσα; Ξέρω πάρα πολύ καλά. Τι σημαίνει; Αν υπάρχουν εξαιρέσεις ότι γενικεύουμε τον κανόνα και τα ιδιωτικά γυμναστήρια είναι άντρο παρανομίας; Όχι, βέβαια. Οι άνθρωποι αυτοί, οι οποίοι εκπροσωπούνται από φορείς και καλώς κάνουν και παλεύουν και σέβονται τους κανόνες, έχουν ζητήσει, χρόνια τώρα, έναν εκσυγχρονισμό, στο πλαίσιο τους. Εμείς το κάνουμε πράξη. Επίσης, τους ακούσαμε και συμπεριλαμβάνονται πλέον στην αθλητική οικογένεια της χώρας μας σωστά, οργανωμένα με διαφάνεια. Γιατί; Για να έχουμε σύννομη, ασφαλή και αποτελεσματική οικονομική λειτουργία των γυμναστηρίων τόσο για τους χρήστες, καταναλωτές, πολίτες, που αποφασίζουν να αθληθούν, όσο και για τους επιχειρηματίες του χώρου. Απλοποιούμε τη διαδικασία, εναρμονίζουμε τη διαδικασία ίδρυσης και λειτουργίας των ιδιωτικών γυμναστηρίων και αθλητικών σχολών, με το ν. 4442/2016, που αφορά τη διαδικασία, που αποσυνδέει την οικονομική δραστηριότητα, από τη διαδικασία υποχρεωτικής λήψης προηγούμενης διοικητικής άδειας και θεσπίζουμε την υπαγωγή στο καθεστώς γνωστοποίησης στην αρμόδια αρχή. Απλοποιούμε, δηλαδή, πολύ απλά, τη διαδικασία, αλλά δεν κάνουμε εκπτώσεις στους τομείς, που αφορούν την ασφάλεια και την υγιεινή των χώρων.

Τι ισχύει σήμερα; Ισχύει ένα Προεδρικό Διάταγμα, που είναι εντελώς δυσλειτουργικό και παρωχημένο. Φαντάζομαι ότι, εάν συζητήσετε με ανθρώπους, που είναι στο χώρο, θα σας το επιβεβαιώσουν. Εγκαταλείπουμε, δηλαδή, μια χρονοβόρα και δυσκίνητη διαδικασία. Πλέον, οι ειδικότεροι όροι και οι λεπτομέρειες, για την ίδρυση και λειτουργία γυμναστηρίων, θα καθορίζονται με Κ.Υ.Α., για μεγαλύτερη ταχύτητα και, κυρίως, ευελιξία και στην ουσία ο επιχειρηματίας γνωστοποιεί τη δραστηριότητά του στην αδειοδοτούσα αρχή, Περιφέρεια, που έχει την υποχρέωση να πληροί όλους τους όρους, χωρίς καμία έκπτωση πολεοδομικής, υγειονομικής και πυροσβεστικής νομοθεσίας, όπου γίνεται αυστηρότερος έλεγχος, αν τους πληροί. Οι επιχειρήσεις απεμπλέκονται από την αναμονή των ελέγχων, για να λειτουργήσουν, αλλά πλέον πρέπει να είναι πολύ προσεκτικές στην τήρηση των όρων λειτουργίας τους. Ανά πάσα στιγμή, μπορεί να προκύψει έλεγχος ή πρόστιμο, σε περίπτωση αμέλειας στην τήρηση των όρων ή των εγγράφων, που πρέπει να φυλάσσονται στις επιχειρήσεις.

Θα έλεγα, λοιπόν, να επανεξετάσετε τη θέση σας και σε αυτή τη διάταξη, διότι μόνο αρνητικά σχόλια άκουσα από έναν εκπρόσωπο Κόμματος και τίποτα απολύτως άλλο από τους υπόλοιπους. Σας λέω, όμως, ότι όλα τα σωματεία επαγγελματιών ιδιοκτητών γυμναστηρίων της χώρας μας είναι υπέρμαχοι αυτής της πρωτοβουλίας, που παίρνουμε. Επανεξετάστε τις θέσεις σας, για το καλό σας το λέω.

Διευκολύνουμε τη λειτουργία των σωματείων του Τριάθλου. Πρόκειται για μια Ομοσπονδία, για τη νέα Ομοσπονδία, την οποία τη βοηθάμε στα πρώτα της βήματα, όπως κάναμε και με όλες τις νεοσύστατες Ομοσπονδίες, που σήμερα υπάρχουν, στη χώρα μας. Να θυμίσουμε ότι ξεκινήσαμε με 48 Ομοσπονδίες και σήμερα έχει 56 Ομοσπονδίες η χώρα μας και συνεχίζουμε. Στόχος μας είναι να ενισχύσουμε όλα τα αθλήματα και κυρίως, η κάθε Ομοσπονδία να καλλιεργεί ένα ή πιο συγγενικό σε αυτήν άθλημα. Όχι, να σπάμε ή να χώνουμε ή να κρύβουμε πίσω από άλλες ομοσπονδίες άλλα αθλήματα, απλά και μόνο, για να τους κάνουμε ένα προσωρινό παρκάρισμα, όπως είχε γίνει, με προκατόχους μου.

Γι’ αυτόν, λοιπόν, το λόγο, επειδή, παγκοσμίως, το Τρίαθλο εξελίσσεται ραγδαία, δυναμικά, θεωρήσαμε ότι πρέπει να κάνουμε τα πάντα, για να λύσουμε και να αντιμετωπίσουμε όλα τα προβλήματα, που το κρατούσαν σε μια στασιμότητα και κουμπωμένο, κάτω από το Πένταθλο, την Ομοσπονδία του Πεντάθλου, και να εξελιχθεί, να αναπτυχθεί, να τρέξει διοργανώσεις αθλητικού περιεχομένου. Σήμερα, οι διοργανώσεις του Τριάθλου γίνονται από ιδιωτικές εταιρίες, αθλητικές εταιρείες. Καλώς κάνουν οι άνθρωποι, ωστόσο, όμως, ομοσπονδία αθλητική δεν υπήρχε. Παρακαλώ πολύ, επανεξετάστε τη θέση σας και στο συγκεκριμένο ζήτημα, διότι κερδισμένος θα βγει ο αθλητισμός και οι αθλητές με δελτία ενεργά, οι οποίοι επιθυμούν, διακαώς, να προχωρήσει η Ομοσπονδία μετά και τη διάταξη αυτή και να μπορέσουν να συμμετάσχουν σε Ολυμπιακούς Αγώνες. Αναφερόμαστε σε συγκεκριμένα πρόσωπα, αθλητές επιπέδου, οι οποίοι θα πρωτεύσουν, εκτιμώ εγώ, χωρίς να μπορώ να το πω με βεβαιότητα, αλλά η εκτίμηση μου είναι ότι θα πρωτεύσουν στους επερχόμενους Ολυμπιακούς Αγώνες, εφόσον, με το καλό, λύσουμε και αυτό το ζήτημα.

Ρυθμίζουμε το πλαίσιο, αναφορικά με τη συμμετοχή αλλοδαπών αθλητών, σε ερασιτεχνικά πρωταθλήματα και αγώνες. Οι αλλοδαποί αθλητές, προκειμένου να αποκτήσουν την αθλητική ιδιότητα στη χώρα μας, θα απαιτείται πλέον ρητά να μην είναι εγγεγραμμένοι, ταυτόχρονα, σε αθλητικά σωματεία άλλης χώρας.

Εισάγουμε την ψηφιακή κάρτα υγείας αθλητή, η οποία αντικαθιστά επιτέλους, σταδιακά, βέβαια, την έντυπη κάρτα υγείας αθλητή και ισχύει για τη συμμετοχή αθλητή, σε προπονήσεις και αγώνες οποιουδήποτε αθλήματος. Ωστόσο, όμως, στο θέμα της ψηφιακής επανάστασης, στο χώρο του αθλητισμού, ετοιμάζουμε και μετά τη χτεσινή σύσκεψη, που είχα με τον κ. Πιερρακάκη και με τους τέσσερις προέδρους των μεγάλων αθλητικών ομοσπονδιών ομαδικών αθλημάτων, μια σειρά από πρωτοβουλίες, οι οποίες θα είναι άμεσα εφαρμόσιμες και θα ακολουθήσει αυτή η πορεία ενίσχυσης της ψηφιακής επανάστασης και στις υπόλοιπες εθνικές ομοσπονδίες, με προτεραιότητα, τις Ολυμπιακές ομοσπονδίες ατομικών αθλημάτων και μετά θα ακολουθήσουν και τα υπόλοιπα.

Αυτά, λοιπόν, περιέχει το σύγχρονο νομοσχέδιο και είμαστε πάρα πολύ περήφανοι που κλείνει σχεδόν τετραετία, με μια συνεπή σταθερή πορεία μεταρρύθμισης του αθλητικού οικοδομήματος. Έχουν γίνει και λαθάκια, δεν είμαστε αλάνθαστοι, αλλά σίγουρα, όμως κανείς δεν μπορεί να πει ότι είμαστε άτολμοι. Είμαστε και τολμηροί και αποφασιστικοί και κυρίως είμαστε συνεπείς, σε αυτό που από το ξεκίνημα είπαμε: Προτεραιότητα είναι ο ερασιτεχνικός αθλητισμός, η ενίσχυση όλων των αθλημάτων, χωρίς καμία εξαίρεση, οι αθλητές και η σωστή εκπροσώπησή τους στις διοικήσεις των αθλητικών ομοσπονδιών της χώρας μας, οι προπονητές, οι ίδιοι οι γονείς, αλλά και οι εκατοντάδες εθελοντές παράγοντες, οι οποίοι δίνουν χρόνο από τον χρόνο τους και που εμείς τους επιβραβεύουμε και μέσα από την οικονομική στήριξη, που με διαφάνεια καταλήγουν τα χρήματα στα ταμεία όλων, κατά 50% στον ερασιτεχνικό και 50% στον επαγγελματικό αθλητισμό.

Θα κάνω μια αναφορά στον κύριο Μωραΐτη, γιατί δεν μπορώ να το κρατήσω αυτό. Κύριε Μωραΐτη, μοιράζουμε 66 εκατομμύρια, πλην των χρημάτων, που είχαμε προβλέψει για την Superleague 2, για τους οποίους αναμένουμε να επιστρέψουν στα γήπεδα, για να ξεκινήσουμε τη συζήτηση και να βάλουμε τους κανόνες, που και οι ίδιοι είχαν ζητήσει σε προηγούμενες συναντήσεις, αλλά που δεν τηρήθηκαν. Ωστόσο, 1 εκατομμύριο πάει στους Παράκτιους Μεσογειακούς Αγώνες. Δεν είναι αγώνες, δεν είναι διοργάνωση; Τι είναι; Είναι κάτι δεύτερης σημασίας, δεύτερης αξίας; Το είπατε υποτιμητικά και το έχουν γράψει πολλά μέσα, που ανήκουν στο χώρο σας. Φυσικά, δεν είστε εσείς υπεύθυνοι για αυτό. Οι Παράκτιοι Μεσογειακοί Αγώνες είχαν πραγματοποιηθεί, πριν τρία χρόνια, στην Πάτρα, τσάτρα - πάτρα και που όμως το σώσαμε, διότι τα είχατε κάνει μαντάρα και εσείς, κύριε συνάδελφε, από την Πάτρα, θα πρέπει να το ξέρετε και να είστε λίγο πιο μετριοπαθής σε αυτό. Επιτρέψτε μου, να ξέρω καλύτερα από εσάς, διότι οι ορκωτοί λογιστές άλλα λένε.

Συνεχίζω, λοιπόν, ότι οι Παράκτιοι Μεσογειακοί Αγώνες, οι οποίοι πραγματοποιήθηκαν, στην Πάτρα, έγιναν τσάτρα - πάτρα και με πάρα πολύ μεγάλο κόστος, με μεγάλη αδιαφάνεια και την τελευταία στιγμή σώσαμε τη διοργάνωση. Οι ίδιοι Αγώνες θα πραγματοποιηθούν, με μεγαλύτερη διαφάνεια, με καλύτερη προετοιμασία, αλλά και με μόνιμες εγκαταστάσεις, όχι περιστασιακές, οι οποίες εξαφανίστηκαν την επομένη της διοργάνωσης και με πολύ μικρότερο προϋπολογισμό. Βεβαίως, έχω δεσμευτεί ότι τελειώνοντας και αυτή η διοργάνωση θα υπάρξει απολογισμός, έκθεση ορκωτών λογιστών, όπως έγινε και στη διοργάνωση του Ράλι Ακρόπολις, που και εκεί καταλήγει 1 εκατομμύριο, όπως έγινε και στο Διεθνή Ποδηλατικό Γύρο, που και εκεί καταλήγει 1 εκατομμύριο, από τα 66 εκατομμύρια, που συγκεντρώθηκαν από το μόνιμο μηχανισμό χρηματοδότησης του αθλητισμού.

Δεν είναι αθλητισμός αυτός; Τι είναι;

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ (Εισηγητής της Μειοψηφίας):** Αυτά τα 3 εκατομμύρια από πού είναι;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Παρακαλώ πάρα πολύ, επαναλαμβάνω, τα χρήματα προέρχονται από το «ΣΤΟΙΧΗΜΑ», δεν τα χάνει κανένας, δεδομένου ότι πάνε πάλι στον αθλητισμό, δεν πάνε στις λειτουργικές ανάγκες του ΟΑΚΑ ή στο Υπουργείο. Προέρχονται από τον αθλητισμό, από το «ΣΤΟΙΧΗΜΑ» και καταλήγουν σε αθλητικές διοργανώσεις, οι οποίες προάγουν αθλήματα και ομοσπονδίες, οι οποίες, ούτως η άλλως, ενισχύονται. Και απευθείας οι ομοσπονδίες και από το «ΣΤΟΙΧΗΜΑ» και από την τακτική χρηματοδότηση και σωματεία τους, τα οποία ενισχύονται πάλι από το «ΣΤΟΙΧΗΜΑ», αλλά και αθλήματα, τα οποία θέλουν ενίσχυση και που συνδέονται και με τον αθλητικό τουρισμό.

Συν τοις άλλοις, κρατήστε κάτι, το οποίο σας διαφεύγει. Καμία εκ των διοργανώσεων, κύριε συνάδελφε, που μιλάτε και δεν ακούτε, αλλά μετά θα κάνετε κριτική, το συνηθίζετε αυτό άλλωστε, καμία διοργάνωση, όπως θα έχετε δει στους απολογισμούς, δεν είναι 100% κρατικοδίαιτη. Καμία ! Θα περίμενα γι’ αυτό να πείτε μια καλή κουβέντα. Μάλιστα, το 70%, τουλάχιστον, λίγο λιγότερο ή λίγο περισσότερο της κάθε διοργάνωσης προέρχεται από τον ιδιωτικό τομέα ή από τις αυτοδιοικήσεις. Όλα έχουν κυλήσει, με απόλυτη διαφάνεια, κάτι που κανένας σας δεν τόλμησε, την περίοδο του ΣΥΡΙΖΑ να πράξει. Θα μου πείτε καμία διοργάνωση δεν κάνατε, τα είχατε όλα βουλιάξει. Παρ’ όλα αυτά, όμως, εμείς το θεωρούμε κανόνα, δέσμευση και το κάνουμε πράξη.

Θα θέλαμε, βέβαια, αυτόν το δημόσιο απολογισμό και τις εκθέσεις ορκωτών να τον είχαν ακολουθήσει και άλλοι ομοσπονδιάρχες, που επικαλούνται ή όντως κάνουν μεγάλες διοργανώσεις, αλλά ουδέποτε μπήκαν στη διαδικασία να κάνουν δημόσιο απολογισμό, δηλαδή, να βάλουν ορκωτούς, να ελέγξουν και να δημοσιοποιήσουν τις δαπάνες και τη χρήση όλων των χρηματοδοτήσεων, που έχουν φτάσει στα ταμεία τους, γι’ αυτές τις μεγάλες διοργανώσεις. Θα θέλαμε πάρα πολύ αυτό να γίνει κουλτούρα, να γίνει συνήθεια. Να είναι αυτονόητο, δηλαδή, η διαφάνεια και η πορεία του χρήματος, είτε είναι χρήμα, που προήλθε από τον τακτικό προϋπολογισμό, είτε από έκτακτη χρηματοδότηση, είτε από χορηγούς, είτε από ενίσχυση μιας αυτοδιοίκησης.

Θεωρούμε αυτονόητη υποχρέωση, κύριε Πρόεδρε και κύριοι συνάδελφοι, να υπάρχει διαφάνεια, τάξη και λογοδοσία, κάτι το οποίο εμείς το εφαρμόζουμε. Άρα, παρακαλώ πάρα πολύ, μη μας ψέγετε, επειδή ενισχύουμε τρεις οργανωτικές επιτροπές, τριών διοργανώσεων μαζικών, μεγάλων, επιτυχημένων, ειδικά το Ράλι Ακρόπολις και ο Διεθνής Ποδηλατικός Γύρος. Για τους Παράκτιους Μεσογειακούς Αγώνες θα σας αποδείξουμε ότι θα γίνουν πολύ πετυχημένοι, εν συγκρίσει, φυσικά με τη διοργάνωση, που τρέχατε και κόστισε «ο κούκος αηδόνι» στη χώρα μας και που, βεβαίως, δεν έχει καμία σχέση, ούτε το επίπεδο διοργάνωσης, ούτε ο προϋπολογισμός, ούτε η πορεία των χρημάτων. Να είστε βέβαιοι ότι για όλα αυτά, τελειώνοντας η διοργάνωση των Παράκτιων Μεσογειακών Αγώνων, που θα γίνει στο Καρτερό, στο Ηράκλειο κι επειδή αναφερθήκατε σε αυτό, το «Karteros Beach Sports Center», κ. Μωραΐτη, είναι μια διοργάνωση, η οποία χαίρει της εκτίμησης και της αναγνώρισης όλων των εμπλεκομένων. Μόνο εσείς δεν το βλέπετε. Δεν πειράζει, όμως. Το βλέπει η κοινωνία του Ηρακλείου.

Σε ό,τι ερώτηση μας έχετε κάνει, έχετε πάρει πλήρη απάντηση. Σε ό,τι αίτημα εγγράφων έχετε καταθέσει, τα έχετε πάρει όλα και συνεχίζετε να παίζετε ένα παιχνιδάκι εντυπώσεων. Δεν πειράζει, συνεχίστε το. Ξέρετε, η τοπική κοινωνία που ήξερε μια περιοχή, που ήταν άναρχη, χαοτική, κατειλημμένη από καμιά τρακοσάρια καταληψίες, με παραπήγματα, τροχόσπιτα, που με το έτσι θέλω είχαν κάνει έναν δικό τους οικισμό, μια φαβέλα, δηλαδή, αυτοί οι άνθρωποι βλέπουν να έχει μπει μια τάξη, μια νοικοκυροσύνη, να έχει ξεκαθαρίσει το τοπίο από όλους αυτούς τους παράνομους οικιστές. Τι γίνεται; Βλέπει μια οργανωμένη εγκατάσταση, που φιλοξένησε, πέρσι δύο αγώνες, παγκόσμιες διοργανώσεις Μπιτς χάντμπολ και σειρά άλλων διοργανώσεων και φέτος προετοιμάζεται να δεχτεί τους Παράκτιους Μεσογειακούς Αγώνες.

Με μεγάλη μου ικανοποίηση, πιθανόν μεγάλη σας λύπη, αλλά εμείς χαιρόμαστε, γιατί βλέπουμε το εθνικό καλό, μόλις Παρασκευή και Σάββατο, την Κυριακή αναχώρησαν, ήταν εδώ οι εκπρόσωποι της Διεθνούς Επιτροπής Μεσογειακών Αγώνων. Ο εκπρόσωπος της Επιτροπής, ο οποίος είναι προερχόμενος από τον Λίβανο, είπε δημόσια, υπάρχουν δηλώσεις στη δημόσια τηλεόραση και στο ΑΠΕ, παρακαλώ πολύ ανατρέξτε να τα δείτε, ότι είμαστε πάρα πολύ χαρούμενοι και σίγουροι για την επιτυχία των διοργανώσεων αυτών και είμαστε σε θέση να πιστεύουμε ότι ακόμα και αύριο, αν γίνονταν οι Παράκτιοι, είναι τα πάντα έτοιμα.

Αν μου βρείτε μία διοργάνωση, μια τέτοια δήλωση, 7 και 8 μήνες πριν, στους Παράκτιους στην Πάτρα, εμένα «να μου τρυπήσετε το αυτί». Δεν υπάρχει τίποτα από αυτά, διότι μέχρι την τελευταία στιγμή φουντώνατε τις δαπάνες, δημιουργούσατε ό,τι μπορεί να φανταστεί ο καθένας, ως απαίτηση, για να αυξάνεται ο προϋπολογισμός, με απόλυτη αδιαφάνεια και κυρίως, χωρίς να παραμείνει στην Πάτρα, ούτε μισή εγκατάσταση, απλά μερικά τσουβαλάκια άμμου, που και αυτήν να σας θυμίσω, ότι είχατε προβλέψει να την αγοράσουμε από την Αίγυπτο, με μια καραβιά.

Λοιπόν, αφήστε τώρα τις εξυπνάδες, γιατί πραγματικά ξέρω πολύ καλά τι συμβαίνει στα της Πάτρας και ξέρουν και οι Πατρινοί στο πόσο πολύ μπήκατε σε μια διαδικασία, να εκμεταλλευτείτε ένα μεγάλο αθλητικό γεγονός, πως τελικά τι έμεινε σε μια κοινωνία, που περίμενε πως και πως μια τέτοια διοργάνωση, πως δεν είχατε καταφέρει να συνδέσετε την κοινωνία με αυτή τη διοργάνωση, πως τελικά δεν έμεινε απολύτως τίποτα, σε επίπεδο εγκαταστάσεων. Αν δεν τρέχαμε την τελευταία στιγμή, την τελευταία στιγμή, με τη νέα Οργανωτική Επιτροπή, δεν θα σώναμε τη διοργάνωση αυτή. Και πάλι η Χώρα μας θα είχε μια μαύρη βούλα και αρνητική, βεβαίως …

**ΚΩΣΤΑΝΤΙΝΟΣ ΜΑΡΚΟΥ:** Τα πιστεύετε αυτά;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Βεβαίως και τα πιστεύω, γιατί ξέρω πολύ καλύτερα από εσάς. Εσείς πέρα από το να λέτε θεωρίες, κύριε συνάδελφε, είστε εκτός πραγματικότητας και λυπάμαι πάρα πολύ, διότι οι Πατρινοί ξέρουν πολύ καλά ποιος έσωσε την παρτίδα και ποιοι πρόλαβαν το διασυρμό της χώρας μας, που ήταν βέβαιος, με όλη αυτήν την ας πούμε προετοιμασία και την ακαταλόγιστη δαπάνη, που είχατε φορτώσει, με αφορμή τους Παράκτιους Αγώνες. Γι’ αυτό, λοιπόν, όχι μαθήματα τάξης, ηθικής, διαφάνειας και οργάνωσης από μέρους σας. Είστε οι πλέον άχρηστοι !

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜεΡΑ25):** Κύριε Πρόεδρε, μπορώ να κάνω μια ερώτηση στον κύριο Υπουργό, παρακαλώ;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜεΡΑ25):** Επειδή μιλήσατε για τους Μεσογειακούς Αγώνες, κύριε Υπουργέ, ήθελα να ρωτήσω, τους έχουμε πάρει μόνιμα αυτούς τους αγώνες ή ενδιαφέρονται και άλλες χώρες, γιατί ακούω Πάτρα και τώρα κάτω στο Ηράκλειο;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Όχι, έγινε στην Πάτρα, έγινε στην Ιταλία και μετά διεκδικήσαμε και πήραμε και στην Ελλάδα. Την επόμενη χρονιά, θα διεκδικήσει πιθανώς κάποια άλλη χώρα, δεν είναι μόνιμη η διοργάνωση αυτή στην Ελλάδα. Οι Παράκτιοι Μεσογειακοί Αγώνες, απλώς για όσους δεν γνωρίζουν, κυρία Σακοράφα, είναι αγώνες που καλλιεργούν τα παράκτια αθλήματα, δηλαδή τα αθλήματα παραλίας, beach soccer, beach handball, beach tennis, beach volley και τα λοιπά και τα λοιπά και τα αθλήματα ανοιχτής θαλάσσης. Εμπλέκουμε πάνω από 10, 11 Ελληνικές Ομοσπονδίες, που καλλιεργούν αυτά τα αθλήματα και που, βεβαίως έχουμε πολλούς Έλληνες αθλητές, που θα αγωνιστούν σε αυτή τη διοργάνωση και που βεβαίως εκτιμώ ότι θα διακριθούν κιόλας.

Δεν είναι μόνιμη διοργάνωση στην Ελλάδα, συμμετέχουν 26 χώρες, που βρίσκονται και βρέχονται από τα νερά της Μεσογείου και βρίσκονται γύρω από τη Λεκάνη της Μεσογείου και είμαστε πάρα πολύ χαρούμενοι, που με απόλυτη οργάνωση, με απόλυτη συνέπεια, εισπράττουμε επαινετικά λόγια, επτά μήνες πριν τη διοργάνωση, από τον Πρόεδρο της Οργανωτικής Επιτροπής, που είναι ο Λιβανέζος, ο κ. Souhail Khoury και μάλιστα αυτό έγινε, το Σάββατο το πρωί. Tα ίδια επαινετικά σχόλια είπε και ο Πρόεδρος της Επιτροπής Αθλημάτων, που είδε την πρόοδο και τη συνέπεια στις υποδείξεις της ΔΕΜΑ, της Διεθνούς Επιτροπής Μεσογειακών Αγώνων και είμαστε πολύ περήφανοι, λοιπόν, με τη συνέπεια μας.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜεΡΑ25):** Ναι, τη γνωρίζω τη ΔΕΜΑ, κύριε Υπουργέ. Ξέρετε του χρόνου ποια χώρα θα πάρει αυτούς τους Αγώνες;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Δεν το γνωρίζω, είναι θέμα της ΔΕΜΑ, δεν είναι θέμα δικό μας.

**ΒΑΣΙΛΕΙΟΣ ΔΙΓΑΛΑΚΗΣ(Πρόεδρος της Επιτροπής):** Κυρία Σακοράφα, μπορείτε να τον ρωτήσετε τον Υπουργό, μετά τη συνεδρίαση.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Δεν αφορά την Ελλάδα, εμείς διεκδικήσαμε και τους πήραμε.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜεΡΑ25):** Θέλω να καταγραφούν στα πρακτικά, κύριε Πρόεδρε, δεν υπάρχει κάτι προσωπικό.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Αυτό που έχω να σας πω είναι ότι εμείς σκοπεύουμε να διεκδικήσουμε και άλλες μεγάλες παγκόσμιες διοργανώσεις ή ευρωπαϊκές παράκτιων αθλημάτων, όπως για παράδειγμα το Beach volley, που είναι το κατά κεφαλήν μεγάλο άθλημα παραλίας, αλλά άσχετα από τους Παράκτιους, οι Παράκτιοι θα διεκδικηθούν από άλλες χώρες, πιθανότατα, δεν μπορούμε να τους πάρουμε και τον παραπάνω χρόνο.

**ΒΑΣΙΛΕΙΟΣ ΔΙΓΑΛΑΚΗΣ(Πρόεδρος της Επιτροπής):** Κυρίες και κύριοι συνάδελφοι, σας ευχαριστώ και στο σημείο αυτό λύεται η πρώτη συνεδρίαση. Θα συνεχίσουμε αύριο, το πρωί στις 10.00΄, με την ακρόαση των φορέων.

Στο σημείο αυτό γίνεται η γ' ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Λαμπρούλης Γεώργιος, Κομνηνάκα Μαρία, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

Λύεται η συνεδρίαση.

Τέλος και περί ώρα 12.35' λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**